Plnenie úloh zboru v roku 2011

Zbor plnil v uvedenom období úlohy na základe zákonov a v súlade s uzneseniami vlády Slovenskej republiky, Hlavnými úlohami zboru na rok 2011, so zámermi konkretizovanými v Koncepcii väzenstva Slovenskej republiky a z ďalších plánovacích dokumentov súvisiacich so služobnou činnosťou zboru.
Zbor v roku 2011 zabezpečoval plnenie služobných úloh na jednotlivých úsekoch služobných činností nasledovne:

Organizačno-právna a administratívna činnosť

V rámci organizačno-právnej a administratívnej činnosti plnil zbor úlohy v oblasti administratívnych činností vedúceho organizácie v úzkej súčinnosti s ústavmi, a najmä úlohy, ktoré je potrebné koordinovať a zabezpečiť v rámci špecializovanej štátnej správy pre väzenstvo, zabezpečoval medzinárodnú spoluprácu a zahraničné služobné cesty príslušníkov zboru, realizoval styk s masmédiami a s verejnosťou, plnil úlohy v oblasti bezpečnosti a ochrany zdravia pri práci. Ďalej plnil úlohy v oblasti legislatívy a vybavovania sťažností, ako aj úlohy súvisiace so správou registratúry v služobných úradoch zboru Registratúrnym poriadkom, Registratúrnym plánom zboru a väzenskou administratívou, evidenciou osôb vo výkone väzby a výkone trestu odňatia slobody a s činnosťou Archívu zboru.
V roku 2011 už tradične narastal počet dožiadaní trestných kancelárií súdov o poskytnutie informácií o umiestení osôb vo výkone väzby a vo výkone trestu odňatia slobody prostredníctvom elektronickej aplikácie „evidencia obvinených a odsúdených“. Od roku 2006, kedy bola nasadená jej nová verzia, ktorá podporuje túto funkcionalitu, počet lustrácií narástol zo 7 827 dožiadaní ročne na 50 631 dožiadaní za rok 2011, pričom automatizovane – bez pričinenia ľudského faktora bolo vybavených 37 903 žiadostí a manuálne – prostredníctvom pracovníkov referátu bolo vybavených 12 728 žiadostí.
Počet obvinených k 31. decembru 2011 klesol oproti koncu roka 2010 celkom o 57 osôb (z 1 464 na 1 407), čo je najnižší počet za posledných minimálne šestnásť rokov. Naopak, počet odsúdených bol k 31. decembru 2011 za uvedené obdobie najvyšší. Išlo o 9 118 osôb vo výkone trestu odňatia slobody, pričom oproti roku 2010 sa zvýšil ich počet o 551 osôb. Najväčší nárast sme zaznamenali u odsúdených zaradených do minimálneho stupňa stráženia o 269 odsúdených, a taktiež u odsúdených zaradených do stredného stupňa stráženia o 244 odsúdených. Nepriaznivý trend vývoja postupného nárastu počtu odsúdených sa pochopiteľne odzrkadlil najmä v obsadenosti ústavov, ktoré boli koncom roka 2011 obsadené na 98,1 % z celkovej ubytovacej kapacity (10 725 miest).
U kategórie väznených osôb s cudzou štátnou príslušnosťou bol zaznamenaný mierny pokles počtu. Išlo celkom o 194 osôb, kde najpočetnejšou skupinou boli občania Vietnamu (36 osôb), občania Českej republiky (33 osôb), občania Ukrajiny (17 osôb) a občania Chorvátska, Maďarska, Poľska a Rumunska (po 9 osôb).
Priemerný počet osôb, ktoré na nariadený výkon trestu odňatia slobody nenastúpili, sa v sledovanom období ustálil na čísle 1 760 osôb, pričom k 31. decembru 2010 to bolo 1 757 osôb (1 536 mužov a 221 žien), konkrétne nenastúpených 19 mladistvých, 1 079 nenastúpených odsúdených do minimálneho stupňa stráženia, 632 nenastúpených odsúdených do stredného stupňa stráženia a 27 nenastúpených odsúdených do maximálneho stupňa stráženia. Za posledné obdobie dochádza k prehlbovaniu rozdielu počtu nástupov do výkonu trestu odňatia slobody z výkonu väzby (1 760 osôb) a z občianskeho života (4 483 osôb).
Čo sa týka klasifikácie odsúdených podľa veku, najpočetnejšou skupinou boli odsúdení vo veku od 30 do 45 rokov (3 970 osôb), čo je o 498 viac ako v predchádzajúcom roku. V hodnotenom období bol zaznamenaný zvýšený nárast u všetkých kategórií odsúdených klasifikovaných podľa vzdelania. Najpočetnejšími skupinami odsúdených podľa dosiahnutého vzdelania boli osoby so základným vzdelaním - 3 405 odsúdených a osoby so stredoškolským vzdelaním bez maturitnej skúšky - 3 380 odsúdených.
Za rok 2011 bolo v zbore podaných a vybavených 592 sťažností, čo je v porovnaní s rokom 2010 nárast o 12 sťažností. Medziročne sa ochrany práv a právom chránených záujmov domáha o 3 % viac sťažovateľov, ako v predchádzajúcom roku. Opodstatnených sťažností v roku 2011 bolo 22, čo je oproti roku 2010 nárast o 8 sťažností. Podiel opodstatnených sťažností na celkovom počte podaných a vybavených sťažností predstavoval 3,7 %. Opodstatnené sťažnosti boli zapríčinené predovšetkým nedodržiavaním všeobecne záväzných platných právnych predpisov, ako aj interných predpisov. Voči zodpovedným príslušníkom zboru alebo zamestnancom zboru za opodstatnené sťažnosti boli vyvodené dôsledky a boli prijaté opatrenia, aby sa obdobné nesprávne postupy vo výkone štátnej služby alebo v práci zboru, neopakovali.
Sťažnosti, doručené na Generálne riaditeľstvo zboru alebo postúpené na priame vybavenie inými subjektmi, prešetrovali príslušníci zboru z úseku legislatívno-právneho a vybavovania sťažností Generálneho riaditeľstva zboru, v ústavoch doručené sťažnosti alebo sťažnosti postúpené na priame vybavenie inými subjektmi, vybavovali príslušníci zboru vykonávajúci technickú, administratívnu, personálnu alebo ekonomickú činnosť v ústave, najmä riaditeľom určení príslušníci zboru z organizačno-právneho oddelenia. Vo väčšine prípadov sa na prešetrovaní sťažností podieľali aj príslušníci zboru alebo zamestnanci zboru z iných úsekov služobných činností Generálneho riaditeľstva zboru, ako aj z oddelení, úsekov a referátov ústavov, a to tým spôsobom, že poskytovali informácie o priebehoch konania alebo postupov, ktoré boli opísané v sťažnostiach, najmä poskytovaním odborných a osobných stanovísk.
Z tabuľkového prehľadu vyplýva, že najviac sťažností smerovalo proti ÚVTOS a ÚVV Leopoldov s počtom sťažností 96, čo predstavuje 16 % smerujúcich všetkých sťažností na Generálne riaditeľstvo zboru, ako aj jednotlivé ústavy. Tento počet sťažností je neporovnateľne vyšší ako v iných ústavoch. Druhým subjektom v zbore, voči ktorému smerovalo najväčšie množstvo sťažností, bol ÚVTOS a ÚVV Ilava s počtom 68, čo je v percentuálnom vyjadrení 11,4 %. Ďalšie ústavy, v ktorých priemerný počet presiahol 50 sťažností, sú ÚVV Bratislava s počtom 57 sťažností, ÚVTOS Hrnčiarovce nad Parnou s počtom sťažností 57 a ÚVV Prešov s počtom sťažností adresovaných proti tomuto subjektu 46. Najnižší počet sťažností smerujúcich proti jednotlivým ústavom bol zaznamenaný v ÚVTOS a ÚVV Levoča (0) a ÚVTOS Nitra-Chrenová (3). Z 19 subjektov prešetrujúcich sťažnosti v zbore nebola u 10-tich subjektov zaznamenaná opodstatnená sťažnosť. Priemerný počet sťažností, pripadajúcich na jeden subjekt, prešetrujúci sťažnosti v zbore, je 31 sťažností. K uvedenému prehľadu o počte smerovaných sťažností je nutné zdôrazniť, že počet podaných sťažností s počtom smerovania sťažností proti jednotlivým ústavom nie je zhodný, nakoľko sťažnosť niekedy smerovala aj voči dvom a viacerým ústavom.
Z hľadiska vecného zamerania podané sťažnosti smerovali na rôzne konania a postupy úzko špecifikovanej skupiny ľudí, a to väčšinou príslušníkov zboru, nakoľko najväčší počet sťažností sa týkal výkonu väzby a výkonu trestu odňatia slobody. Podania smerovali na porušovanie všeobecne záväzných právnych predpisov alebo interných predpisov, najmä na postupy príslušníkov zboru, súvisiacich s rôznou vykonávanou činnosťou, s počtom 174 podaných sťažností. Tieto podania predstavovali až 28,9 % podaných všetkých sťažností v zbore. Druhou, najviac napádanou oblasťou, bola poskytovaná zdravotná starostlivosť zo strany zdravotníckych pracovníkov zdravotníckeho zariadenia jednotlivých ústavov, na ktorú bolo zaevidovaných celkovo 138 sťažností s percentuálnym vyjadrením viac ako 22,8 % podaných sťažností. U sťažností na poskytovanú zdravotnú starostlivosť sa počet sťažností oproti rokom 2009 a 2010 mierne zvýšil, nakoľko v roku 2009 bolo podaných celkovo 124 sťažností a v roku 2010 bolo podaných 127 sťažností. Takmer 14 % podaní smerovalo na podmienky a spôsob výkonu väzby a výkonu trestu odňatia slobody (podaných 85 sťažností). V roku 2009 bol počet sťažností na podmienky výkonu väzby a výkonu trestu 81, čo je takmer totožné číslo ako v roku 2011. V roku 2010 bol mierny nárast sťažností na napádanú oblasť o 10 podaní (91), ale následne v roku 2011 došlo k miernemu poklesu. S nižším počtom podaných sťažností boli sťažnosti podané na poskytovanú stravnú jednotku, ich množstvo a kvalitu (22 podaní s percentuálnym vyjadrením 3,4 %), na premiestnenie alebo umiestnenie v ústavoch s počtom 22 podaní (3,55 %), nakladanie s finančnými prostriedkami oddelením ekonomiky jednotlivých ústavov (20 podaní s percentuálnym vyjadrením 3,38 %), prijímanie, evidovanie a odosielanie korešpondencie a jej následná manipulácia za strany príslušníkov zboru (22 podaní s percentuálnym vyjadrením 3,4 %), spôsob vykonávania návštev (17 podaní s percentuálnym vyjadrením 2,87 %). Všetky ostatné podané sťažnosti smerovali na rôzne iné konania a činnosti príslušníkov zboru, súvisiacich s náplňou služobných povinností.
Oblasť sťažovateľov je v zbore špecifická, nakoľko sa jedná väčšinou o osoby, ktoré sa nachádzajú vo výkone väzby alebo výkone trestu odňatia slobody, v menšej miere aj príslušníkov zboru a osoby mimo zariadení zboru, ktoré sa domnievajú, že činnosťou alebo nečinnosťou príslušníkov zboru boli porušené ich práva alebo právom chránené záujmy. V roku 2011 bolo príslušníkmi zboru podaných celkovo 10 sťažností, čo je oproti roku 2010 nárast o 70 % (z pôvodných 6). Pri porovnaní počtu podaných sťažností v zbore v roku 2010 a roku 2011 pri obvinených sa počty sťažností takmer zhodujú, pričom rozdiel je takmer minimálny. V priebehu posledných rokov sa počet sťažností obvinených znížil zo 126 na priemer 90 sťažností, z čoho je zrejmé, že v oblasti dodržiavania zákona č. 221/2006 Z. z. o výkone väzby v znení neskorších predpisov (ďalej len „zákon o výkone väzby“) príslušníkmi zboru nastali zlepšenia (štúdiom všeobecne záväzných, ako aj interných predpisov) a striktnejšie sa dodržujú práva a právom chránené záujmy obvinených vo výkone väzby. Pri sťažnostiach, ktoré adresujú odsúdení orgánu verejnej správy, je každoročný nárast podaných sťažností (najmarkantnejší nárast v roku 2009 a 2010 o priemerný počet 43 podaní). Medzi rokom 2010 a rokom 2011 je počet podaní od odsúdených takmer totožný (v roku 2010 – 390 podaní; v roku 2011 – 393 podaní). Zvýšenie počtu podaných sťažností je najmarkantnejšie u občanov. Priemerný počet sťažností v minulých rokoch od občanov dosahoval 70 podaných sťažností. V roku 2011 nastala v tejto skupine sťažovateľov a ich postojov zmena, ich počet sťažností sa zvýšil z priemeru za minulé roky oproti roku 2011 o takmer 32 % na súčasných 93 sťažností.
U anonymných sťažností sa naopak počet sťažností znížil zo 14 na 7 sťažností, čo je menej o 50 % podaných anonymných sťažností. V tomto smere zákonom č. 9/2010 Z. z. o sťažnostiach (ďalej len „zákon o sťažnostiach“) sa znemožnilo prešetrovať sťažnosti podané osobami, ktoré neuviedli identifikačné údaje o svojej osobe, ale podávali sťažnosti prostredníctvom elektronickej pošty. Pri anonymných sťažnostiach bolo postupované v zmysle zákona o sťažnostiach, ale naproti tomu uvedené podania slúžia na preskúmanie postupu príslušníkov zboru v zmysle iných zákonných alebo interných predpisov.
Doručenými sťažnosťami je možné sledovať poukazovanie jednotlivých sťažovateľov na možné porušenia práv alebo právom chránených záujmov jednotlivých subjektov, čím je možné badať zvyšovanie ich právneho vedomia. Množstvo sťažností je určované aj skladbou obvinených a odsúdených umiestnených v jednotlivých ústavoch, v poslednom období ich výrazným nárastom, jednotlivými všeobecne záväznými predpismi určujúcimi výkon trestu odňatia slobody, ako aj množstvom všeobecne záväzných predpisov a interných predpisov, ktorými sa musia príslušníci zboru alebo zamestnanci zboru riadiť.
Všetky sťažnosti v hodnotenom období boli evidované, prešetrované a vybavené v súlade so zákonom o sťažnostiach. K opodstatneným sťažnostiam boli prijaté opatrenia na odstránenie zistených nedostatkov a príčin ich vzniku. Voči osobám, zodpovedným za jednotlivé opodstatnené sťažnosti, boli nadriadenými vyvodené dôsledky podľa miery zavinenia.
Za obdobie roka 2011 sa na Generálne riaditeľstvo zboru obrátilo 47 žiadateľov – zástupcov masovokomunikačných prostriedkov (televíznych, rozhlasových staníc, denníkov, týždenníkov, produkčných spoločností) – so žiadosťou o vstup do ústavov na výkon väzby alebo ústavov na výkon trestu odňatia slobody s cieľom urobiť reportáž, rozhovor s obvinenými alebo odsúdenými, resp. nakrúcať šoty, časti dokumentárnych filmov či seriálov. Pri posudzovaní ich žiadostí bola úzka spolupráca s riaditeľkami a riaditeľmi ústavov a postup bol v súlade so zákonom o výkone väzby, zákonom o výkone trestu odňatia slobody, zákonom o zbore, zákonom o ochrane osobných údajov a podľa zásad styku so zástupcami masovokomunikačných prostriedkov.
Doručených písomností s otázkami novinárov je v uvedenom období evidovaných 89, odpovede boli vypracované v spolupráci s dotknutými odbormi alebo ústavmi zboru.
Generálne riaditeľstvo zboru poskytovalo informácie fyzickým aj právnickým osobám podľa zákona č. 211/2000 Z. z. slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov. Takýchto žiadostí o poskytnutie informácií bolo vybavených 135.
Okrem uvedenej agendy bolo vybavených 87 nešpecifikovaných žiadostí (otázky o pobyte obvineného a odsúdeného, žiadosť o podklady, materiály a interné predpisy k diplomovej alebo bakalárskej práci, žiadosť o poskytnutie kontaktných údajov na vybrané subjekty zboru, informácie o zaraďovaní odsúdených do práce, informácie o liekoch a pod.).
Orgán dozoru zboru nad bezpečnosťou a ochranou zdravia pri výkone štátnej služby a pri práci a pre ochranu pred požiarmi vykonal v 6 služobných úradoch komplexnú kontrolu na úseku bezpečnosti a ochrany zdravia pri výkone štátnej služby a pri práci a komplexnú protipožiarnu kontrolu. V 7 služobných úradoch vykonal následnú kontrolu na úseku bezpečnosti a ochrany zdravia pri výkone štátnej služby a pri práci a následnú protipožiarnu kontrolu a v 1 služobnom úrade aj tematickú protipožiarnu kontrolu. V hodnotenom období posudzoval tiež projektové dokumentácie stavieb zboru pre účely stavebného konania (14), zúčastňoval sa kolaudácií stavieb zboru (7) a zmien užívania stavieb zboru alebo ich častí (10), viedol štatistický prehľad pracovnej úrazovosti v zbore, vykonával školenia a oboznámenia pre príslušných pracovníkov zboru, ale aj pre odsúdených vo výkone trestu odňatia slobody zaradených do práce a poradenskú činnosť.
Medzinárodná spolupráca sa úspešne rozvíjala aj v roku 2011, a to najmä s väzenskými službami Českej republiky a Poľskej republiky, s ktorými má zbor podpísané kooperačné dohody.
Zbor je členom Okrúhleho stola generálnych riaditeľov stredoeurópskych väzenských služieb - MECR, ktorého cieľom je pomoc pri riešení spoločných problémov a výmena skúseností. Aj v roku 2011 sa konali dve stretnutia členov, na oboch mal zbor zastúpenie. Témou boli programy pre väzňov.
Okrem toho bola v októbri 2011 vytvorená Európska organizácia väzenských a nápravných služieb – EUROPRIS, ktorej úlohou je zastupovať záujmy väzenských služieb na európskych fórach (EÚ, EK a pod.). Zbor potvrdil svoj záujem o členstvo v EUROPRIS a zástupcovia zboru sa v októbri 2011 zúčastnili na úvodnom stretnutí tejto organizácie v Edinburghu.
Počas roka 2011 sa uskutočnilo spolu 48 zahraničných služobných ciest, na ktorých sa zúčastnilo 140 osôb.
Zástupcovia zboru sa zúčastnili na seminároch a konferenciách Rady Európy, Európskeho monitorovacieho centra pre drogy a drogovú závislosť, Svetovej zdravotníckej organizácie, Medzinárodného výboru Červeného kríža či Európskej asociácie pre vzdelávanie vo väzenstve. Okrem toho sa uskutočnili ďalšie bilaterálne pracovné stretnutia so zahraničnými kolegami.
Prijali sme návštevy kolegov z Ruska, Litvy a Českej republiky a Uzbekistanu. Na požiadanie Ministerstva zahraničných vecí Slovenskej republiky bola v rámci predvýjazdovej prípravy budúcich konzulárnych zamestnancov zastupiteľských úradov Slovenskej republiky zorganizovaná prehliadka Ústavu na výkon trestu odňatia slobody a Ústavu na výkon väzby v Ilave spojená s prednáškou na tému „Súčinnosť väzenských zariadení s konzulárnymi úradmi cudzích krajín“.
Medzinárodná spolupráca sa rozvíjala aj prostredníctvom poskytovania odpovedí na rôzne otázky a dotazníky z medzinárodných organizácií a väzenských služieb. V hodnotenom období boli zboru adresované otázky OSN, Rady Európy a väzenských služieb Českej republiky, Rumunska, Chorvátska, Slovinska, Holandska, Maďarska, Belgicka, Poľska a Litvy.

Zaobchádzanie s obvinenými a odsúdenými

Na plnení úloh zboru v súvislosti so zaobchádzaním s obvinenými a odsúdenými a na skvalitňovaní úrovne procesu zaobchádzania v súlade so základnými zásadami výkonu väzby a výkonu trestu odňatia slobody sa v roku 2011 podieľali výraznou mierou príslušníci zboru a zamestnanci zboru úsekov výkonu väzby a výkonu trestu a úsekov/skupín psychodiagnostickej a konzultačnej činnosti. K 31. decembru 2011 zabezpečovalo plnenie úloh na úsekoch výkonu väzby a výkonu trestu a úsekoch/skupinách psychodiagnostickej a konzultačnej činnosti vo všetkých ústavoch zboru 1 472 príslušníkov zboru a 20 zamestnancov zboru z plánovaného počtu 1 516 funkčných miest.
Zaobchádzanie s obvinenými a odsúdenými bolo v roku 2011 realizované s dôrazom na dodržiavanie všeobecne záväzných právnych predpisov a interných predpisov upravujúcich výkon väzby a výkon trestu odňatia slobody, ako aj na plnenie odporúčaní a úloh uložených v súvislosti s kontrolnou návštevou Európskeho výboru CPT. Pozornosť bola venovaná najmä dôslednému zabezpečovaniu práv a povinností obvinených a odsúdených, vyplývajúcich zo všeobecne záväzných právnych predpisov, u obvinených s cieľom zmiernenia negatívnych účinkov izolácie obvineného od spoločnosti a u odsúdených s cieľom podporovať a rozvíjať zmysel pre zodpovednosť, dodržiavanie zákonov a spoločenských noriem, pozitívne osobnostné vlastnosti, úctu k iným, sebaúctu a pozitívny vzťah k rodine, ako aj obmedzovať nepriaznivý vplyv väzenského prostredia. Vo výkone väzby sa dôraz kládol najmä na diferencovaný spôsob výkonu väzby, výber a umiestňovanie obvinených do oddielov so zmierneným režimom, tiež ich vhodné priestorové a materiálne zabezpečenie. V zaobchádzaní s odsúdenými v roku 2011 sa využívali progresívne formy, metódy a prostriedky zaobchádzania, v rámci individualizácie výkonu trestu odňatia slobody sa aplikovali také programy zaobchádzania, ktoré vychádzali z individuálnych potrieb odsúdených. Zároveň sa dôsledne uplatňovala vnútorná diferenciácia odsúdených s cieľom ich prípravy na život po prepustení z výkonu trestu odňatia slobody.
V ústavoch na výkon väzby vykonávalo väzbu v roku 2011 priemerne 1 465 obvinených, z uvedeného počtu bolo v nemocnici pre obvinených a odsúdených hospitalizovaných v priemere 22 obvinených. V roku 2011 bol v súlade so všeobecne záväznými právnymi predpismi výkon väzby naďalej aplikovaný diferencovaným spôsobom, v štandardnom a zmiernenom režime. V štandardnom režime bolo priemerne umiestnených 965 obvinených a v zmiernenom režime bolo priemerne umiestnených 478 obvinených. K 31. decembru 2011 boli obvinení v ústavoch na výkon väzby umiestnení spolu v 21 oddieloch zmierneného režimu s ubytovacou kapacitou 642 miest.
Po celý rok 2011 bol evidovaný nepriaznivý vývoj počtov odsúdených, najmä odsúdených v minimálnom stupni stráženia a nepriaznivý vývoj počtov odsúdených bol zaznamenaný čiastočne aj v strednom stupni stráženia. V situácii preplnenosti ubytovacích kapacít v ústavoch na výkon trestu odňatia slobody s minimálnym stupňom stráženia, čiastočne aj so stredným stupňom stráženia bolo v roku 2011 mimoriadne náročné realizovať zaobchádzanie s odsúdenými na základe princípov individuálneho prístupu a akceptovania ich resocializačných potrieb. K 31. decembru 2011 boli ubytovacie kapacity určené pre výkon trestu odňatia slobody využité na 104 %.
V roku 2011 bolo priemerné využitie ubytovacích kapacít určených pre výkon trestu odňatia slobody 108,7 %. Priemerné využitie ubytovacích kapacít jednotlivých ústavov na výkon trestu odňatia slobody bolo nasledovné: ÚVTOS Dubnica nad Váhom (minimálny stupeň stráženia) - 130 %, ÚVV a ÚVTOS Košice (len ubytovacia kapacita výkonu trestu odňatia slobody - stredný stupeň stráženia) - 122 %, ÚVTOS a ÚVV Levoča (odsúdené ženy - stredný stupeň stráženia) - 117,5 %, ÚVTOS Hrnčiarovce nad Parnou (minimálny stupeň stráženia - 117,4 %, ÚVTOS Košice-Šaca (minimálny stupeň stráženia) - 116,8 %, ÚVTOS Nitra-Chrenová (odsúdené ženy - minimálny stupeň stráženia) - 110,7 % a ÚVTOS pre mladistvých Sučany (minimálny stupeň stráženia) - 106,8 %. Reálne využitie ubytovacích kapacít výkonu trestu odňatia slobody bolo však vyššie ako uvedená hodnota (108,7 %); uvedená hodnota nezohľadňuje účelovo viazané ubytovacie kapacity, ktoré skutočnú naplnenosť v konečnom dôsledku skresľujú (špecializovaný výkon trestu, ako aj ďalšie zásady umiestňovania stanovené všeobecne záväzným právnym predpisom - napríklad dodržiavanie vonkajšej a vnútornej diferenciácie, ochrana nefajčiarov).
V rámci riešenia problematiky preplnenosti ubytovacích kapacít zbor v roku 2011 operatívne reagoval na vzniknutú situáciu regulovaním umiestňovania a premiestňovania odsúdených, najmä ponechávaním určitého počtu odsúdených v ústavoch na výkon väzby z dôvodu, že Generálne riaditeľstvo zboru ešte nerozhodlo o ich umiestnení do výkonu trestu odňatia slobody. Z dôvodu efektívneho využívania ubytovacích kapacít výkonu väzby odsúdení ponechaní v ústave na výkon väzby v roku 2011 obsadili z celkovej ubytovacej kapacity určenej pre výkon väzby priemerne 322 miest (ústavy na výkon väzby: Banská Bystrica 32 miest, Bratislava 68 miest, Ilava 17 miest, Košice 13 miest, Leopoldov 51 miest, Nitra 51 miest, Prešov 54 miest a Žilina 36 miest).
V roku 2011 bolo v ústavoch na výkon trestu odňatia slobody umiestnených priemerne 9 146 odsúdených, z toho 8 608 odsúdených mužov a 538 odsúdených žien. Z uvedeného počtu mužov bolo 108 odsúdených mladistvých, z počtu odsúdených žien boli dve odsúdené mladistvé.
Z hľadiska vonkajšej diferenciácie v minimálnom stupni stráženia bolo priemerne zaradených 4 551 odsúdených mužov a 386 odsúdených žien, v strednom stupni stráženia bolo priemerne zaradených 3 462 odsúdených mužov a 137 odsúdených žien, v maximálnom stupni stráženia bolo priemerne zaradených 487 odsúdených mužov a 14 odsúdených žien. K 31. decembru 2011 vykonávalo doživotný trest 39 odsúdených mužov. V otvorených oddeleniach a v účelových zariadeniach zboru bolo priemerne zaradených 275 odsúdených, čo predstavuje pri ubytovacej kapacite 473 miest ich využitie na 58,1 %.
V roku 2011 bola zmena spôsobu výkonu trestu realizovaná preradením z maximálneho stupňa stráženia do stredného stupňa stráženia u 32 odsúdených, zo stredného stupňa stráženia do minimálneho stupňa stráženia u 255 odsúdených, zo stredného do maximálneho stupňa stráženia u 56 odsúdených, z minimálneho stupňa stráženia do stredného stupňa stráženia u 76 odsúdených. Celkovo bolo realizovaných 287 zmiernení spôsobu výkonu trestu a 132 sprísnení spôsobu výkonu trestu. O podmienečné prepustenie požiadalo 4 605 odsúdených. Z celkového počtu 4 605 podaných žiadostí súd podmienečne prepustil 2 359 odsúdených, t. j. 51,2 % odsúdených. 
Z hľadiska vnútornej diferenciácie odsúdených najväčšiu skupinu tvorili odsúdení zaradení do diferenciačnej skupiny „B“, kde bolo z celkového priemerného počtu odsúdených zaradených 70 %, druhú najpočetnejšiu skupinu tvorili odsúdení zaradení do diferenciačnej skupiny „C“ (14 %), tretiu skupinu tvorili odsúdení zaradení v špecializovaných oddieloch (9 %).
Neoddeliteľnou súčasťou procesu zaobchádzania s obvinenými a odsúdenými je aj uplatňovanie disciplinárnej právomoci. V spolupráci s Ministerstvom školstva, vedy, výskumu a športu Slovenskej republiky zbor v rámci vzdelávania venoval osobitnú pozornosť zabezpečovaniu podmienok na plnenie povinnej školskej dochádzky mladistvých obvinených a odsúdených v súlade s príslušnou legislatívou a rozvoju spolupráce ústavov zboru s príslušnými orgánmi štátnej správy, orgánmi územnej samosprávy, školami a školskými zariadeniami a organizáciami tretieho sektora pri vytváraní podmienok na zabezpečovanie vzdelávania obvinených a odsúdených, najmä v oblasti ich prípravy s cieľom uplatnenia sa na trhu práce.
Ústavy na výkon väzby v roku 2011 zabezpečili povinnú školskú dochádzku pre 29 mladistvých obvinených. V rámci vzdelávania odsúdených v priebehu roku 2011 absolvovalo kurz negramotných 84 odsúdených. Povinnú školskú dochádzku ukončilo 14 mladistvých odsúdených. Z toho šesť mladistvých odsúdených ukončilo povinnú školskú dochádzku na základnej škole, sedem v škole pre deti a žiakov so špeciálnymi výchovno-vzdelávacími potrebami a jeden mladistvý v strednej odbornej škole. Vzdelávanie bolo realizované v zriadených detašovaných triedach v ústave na výkon trestu odňatia slobody. Individuálne vzdelávanie za účelom získania nižšieho stredného vzdelania absolvovalo 19 odsúdených. Rekvalifikačné kurzy absolvovalo 56 odsúdených. Do kurzu na zvýšenie alebo rozšírenie kvalifikácie bolo zaradených 20 mladistvých odsúdených a 56 odsúdených mužov. Do rôznych vzdelávacích kurzov bolo zaradených priebežne 303 odsúdených, z toho 142 odsúdených mladistvých, 110 odsúdených mužov a 51 odsúdených žien. Štúdium na strednej odbornej škole za účelom získania nižšieho stredného odborného vzdelania formou zriadenej detašovanej triedy v ústave na výkon trestu odňatia slobody absolvovalo 12 mladistvých odsúdených a šesť odsúdených mužov. Štúdium na gymnáziu za účelom získania úplného stredného všeobecného vzdelania formou detašovanej triedy zriadenej v ústave na výkon trestu odňatia slobody absolvovalo 33 odsúdených. Štúdium na strednej odbornej škole za účelom získania úplného stredného odborného vzdelania absolvovalo 89 odsúdených mužov. Štúdium na strednej odbornej škole za účelom získania vyššieho odborného vzdelania formou zriadenej detašovanej triedy v ústave na výkon trestu odňatia slobody absolvovalo osem odsúdených mužov. Vysokoškolské štúdium absolvoval jeden odsúdený v otvorenom oddelení. Doklad o vzdelaní získalo 135 odsúdených, z toho 125 odsúdených mužov a 10 odsúdených žien. Účasť obvinených a odsúdených vo vzdelávaní uvádzame v tabuľkách č. 19 až 21.
Najrozsiahlejšia spolupráca ústavov zboru s mimovládnymi organizáciami bola orientovaná na oblasť vzdelávania a osvety odsúdených, efektívnej komunikácie a získavania pracovných zručností, ktoré môžu odsúdení využiť pri uplatňovaní sa na trhu práce (napríklad Konzultačné a informačné centrum „EDUKOS“ a Občianske združenie „Právna klinika Trnavskej univerzity“).
Zbor koordinoval tiež vytváranie vhodných priestorových a materiálnych podmienok na vykonávanie vzdelávacích, osvetových, záujmových a športových aktivít obvinených a odsúdených v ústavoch zboru. V súčinnosti so zdravotníckymi zariadeniami ústavov zboru sa pre obvinených a odsúdených organizovali osvetové aktivity zamerané na zdravotnú osvetu, prevenciu a ochranu zdravia pred rôznymi nákazlivými a civilizačnými chorobami, ako aj na prevenciu vzniku závislostí.
Ponuka aktivít bola obvineným v ústavoch na výkon väzby sprístupňovaná prostredníctvom ponukových listov. V rámci prístupu obvinených k informáciám mali obvinení možnosť vypožičiavať si v knižniciach pre obvinených a odsúdených knižničné tituly rôznych žánrov, počúvať rozhlasové vysielanie a sledovať televízne vysielanie, resp. sledovať záznamy z televízneho vysielania v čase určenom v ústavnom poriadku a mali umožnený prístup k všeobecne záväzným právnym predpisom formou prezenčných výpožičiek v čitárni knižnice pre obvinených a odsúdených.
Pre obvinených bolo v roku 2011 zorganizovaných spolu 463 vzdelávacích a osvetových aktivít, ktorých sa zúčastnilo spolu 2 834 obvinených. Z uvedeného počtu vzdelávacích a osvetových aktivít zúčastnilo 294 obvinených zo štandardného režimu, 2 225 obvinených zo zmierneného režimu, 315 mladistvých obvinených (128 mladistvých obvinených zo štandardného režimu a 187 mladistvých obvinených zo zmierneného režimu).
Za účelom realizácie športovej činnosti v ústavoch na výkon väzby obvinení aktívne využívali možnosť zúčastňovať sa športových aktivít počas vychádzok vo vonkajších priestoroch (futbal, nohejbal, basketbal...) alebo v určenom čase vo vnútorných priestoroch (stolný tenis, nohejbal, cvičenie v posilňovni...). V roku 2011 bolo pre obvinených zorganizovaných 281 športových aktivít (napríklad športové turnaje vo futbale, nohejbale, basketbale, šachu, dáme), ktorých sa zúčastnilo 4 324 obvinených (niektorí obvinení sa zúčastnili aj na viacerých aktivitách). Športových aktivít sa zúčastnilo 3 865 obvinených (2 376 obvinených zo štandardného režimu a 1 489 obvinených zo zmierneného režimu) a 459 mladistvých obvinených (361 obvinených zo štandardného režimu a 98 obvinených zo zmierneného režimu).
Kultúrno-osvetová činnosť odsúdených v ústavoch na výkon testu odňatia slobody bola realizovaná formou ponukových listov kultúrno-osvetových činností. Úroveň priestorového a materiálneho vybavenia za účelom realizácie kultúrno-osvetovej činnosti v jednotlivých ústavoch na výkon trestu odňatia slobody závisela najmä od podmienok dispozičného riešenia a ekonomických možností. Súčasťou kultúrno-osvetovej činnosti bola aj športová činnosť, ktorú mali možnosť odsúdení vykonávať na 29 vonkajších športoviskách spravidla s betónovým povrchom, ktoré sú vybavené bránkami pre minifutbal, basketbalovými košmi a v niektorých prípadoch aj zariadeniami pre posilňovanie. V roku 2011 odsúdení pracovali v 172 záujmových krúžkoch. Činnosť vykonávali krúžky najmä šachové, čitateľské, hudobné, športové, počítačové, chovateľské, technické, výtvarné a iné krúžky. V roku 2011 bol priemerný počet odsúdených zaradených v jednom záujmovom krúžku 14 odsúdených. Najviac odsúdených sa zapájalo do činnosti športových, ale aj záhradkárskych, chovateľských a umeleckých záujmových krúžkov. Činnosť údržbárskych, výtvarných a technických záujmových krúžkov sa pozitívne prejavoval pri udržiavaní a estetizácii prostredia ústavov na výkon trestu odňatia slobody.
Výsledky záujmovej činnosti odsúdených boli v priebehu roku 2011 sprístupnené aj verejnosti formou výstav a koncertov. K pozitívnym príkladom aktivít kultúrno-osvetovej činnosti patria prednášky, besedy so známymi osobnosťami kultúrneho života, či vystúpenia hudobných a tanečných skupín. Napríklad k problematike legislatívnych noriem bolo vykonaných 602 prednášok, ktorých sa zúčastnilo 15 270 odsúdených, 256 besied s účasťou 6 666 odsúdených, k zdravotnej problematike bolo realizovaných 194 prednášok s počtom odsúdených 6 106, bolo zorganizovaných 88 besied s účasťou 2 528 odsúdených, k problematike AIDS 49 prednášok s účasťou 1 791 odsúdených, 38 besied s účasťou 1 494 odsúdených, k problematike závislostí bolo vykonaných 210 prednášok, zúčastnilo sa ich 7 062 odsúdených, 130 besied s účasťou 4 209 odsúdených.
Zo skupinových aktivít uvádzame napr. komunitné stretnutia, vykonaných 4 783 s účasťou 238 544 odsúdených, kvízy, ktorých bolo vykonaných 1 229 s účasťou 21 157 odsúdených, kultúrno-zábavná činnosť, vykonaných 930 aktivít s účasťou 16 557 odsúdených, vzdelávacie aktivity, vykonaných 390 aktivít, s účasťou 4 589 odsúdených, osvetové aktivity, vykonaných 224 aktivít s účasťou 6 988 odsúdených a iné. Zo športových súťaží uvádzame napríklad futbal - 755 športových aktivít, s účasťou 7 878 odsúdených, volejbal - 52 aktivít, s účasťou 544 odsúdených, nohejbal - 187 aktivít, s účasťou 1 675 odsúdených, stolný tenis - 2 155 aktivít, s účasťou 15 768 odsúdených, šach - 530 aktivít, s účasťou 3 714 odsúdených a iné.
Za účelom zvyšovania vzdelanostnej úrovne a informovanosti obvinení a odsúdení využívali v roku 2011 sprístupňovanie knižničného fondu a poskytovanie knižničných služieb v 24 knižniciach pre obvinených a odsúdených. Knižnice pre obvinených a odsúdených sú vybavené počítačovým hardvérom s knižničným softvérom WINISIS a majú k dispozícii aj čitáreň, vybavenú samostatným počítačom, v ktorej mali obvinení a odsúdení možnosť študovať všeobecne záväzné právne predpisy uverejnené v Zbierke zákonov Slovenskej republiky. Knižničný fond v jednotlivých ústavoch zboru k 31. decembru 2011 obsahoval 106 036 knižničných jednotiek, z čoho najväčší počet tvorila beletria v počte 105 348 knižničných jednotiek a 688 audiovizuálnych a elektronických dokumentov. V rámci činnosti knižníc pre obvinených a odsúdených sa v roku 2011 venovala dostatočná pozornosť aj výberu a usmerňovaniu knihovníkov z radov odsúdených.
Za účelom vytvárania priaznivých sociálnych podmienok po prepustení z výkonu trestu odňatia slobody, resp. z výkonu väzby, zbor spolupracoval s orgánmi štátnej správy v oblasti sociálnej práce vykonávanej pre obvinených a odsúdených. Sociálna práca bola aj v roku 2011 zameraná najmä na riešenie aktuálnych sociálnych problémov odsúdených, na vybavovanie žiadostí odsúdených, ako aj oblasť poradenstva a zabezpečovania postpenitenciárnej starostlivosti, najmä pomoci pri zabezpečení zamestnania a ubytovania po výkone trestu odňatia slobody. Výrazná pozornosť bola venovaná vybavovaniu dôchodkov - starobných, invalidných aj výsluhových. Sociálni pracovníci často zabezpečovali, resp. sprostredkovávali vybavovanie a overovanie rôznych dokladov. V rámci realizácie psychologickej činnosti v zbore v roku 2011 psychológovia úsekov pedagogických a psychologických činností v ústavoch na výkon trestu odňatia slobody a psychológovia úsekov a skupín psychodiagnostickej a konzultačnej činnosti v ústavoch na výkon väzby poskytli individuálne psychologické služby alebo vykonali individuálne psychologické činnosti u odsúdených v 21 226 prípadoch a u obvinených v 2 484 prípadoch. Z toho bolo poskytnuté psychologické poradenstvo v 4 535 prípadoch, psychologická intervencia bola vykonaná v 4 270 prípadoch, krízovú intervenciu si situácia vyžiadala v 1 341 prípadoch. Psychoterapia bola využitá 480-krát. Psychológovia úsekov pedagogických a psychologických činností v ústavoch na výkon trestu odňatia slobody vykonali 7 124 diagnostických pohovorov a psychológovia úsekov a skupín psychodiagnostickej a konzultačnej činnosti v ústavoch na výkon väzby 5 960 psychologických vyšetrení. Na skupinových formách práce participovalo spolu 1 901 obvinených a odsúdených, z toho 1 676 odsúdených a 225 obvinených. Do aktivít psychologickej osvety bolo zapojených 650 odsúdených a obvinených, do relaxačných a psychohygienických techník 241 odsúdených a obvinených. Skupinová psychoterapia sa vykonala v 223 prípadoch, skupinové poradenstvo v 416 prípadoch. Sociálno-psychologický výcvik sa aplikoval u 109 odsúdených, iné skupinové formy práce u 262 odsúdených. V rámci úsekov a skupín psychodiagnostickej a konzultačnej činnosti bolo v roku 2011 vyšetrených 5 960 odsúdených nastupujúcich na výkon trestu odňatia slobody. 

Bezpečnosť a justičná stráž

V rámci svojej pôsobnosti sa Odbor ochrany a obrany Generálneho riaditeľstva zboru (ďalej len „odbor ochrany a obrany“) podieľal na realizácii zámerov, vyplývajúcich z Aktualizovanej koncepcie bezpečnosti vo väzenstve Slovenskej republiky. Na zabezpečenie účinnej ochrany a bezpečnosti väzenského personálu a objektov zboru sa v rámci finančných možností ústavov pokračovalo v postupnom dopĺňaní výstroje príslušníkov.
Odbor ochrany a obrany sa v oblasti riadiacej metodickej a kontrolnej činnosti zameral najmä na zhodnotenie, porovnávanie doterajších rozpisov strážnych stanovíšť s cieľom efektívneho využívania príslušníkov za súčasného dodržania všetkých atribútov bezpečnosti. Medzi stále najvyťaženejší úsek ochrany a obrany patrí výkon eskortnej služby. Tento úsek zabezpečoval a realizoval eskorty za účelom premiestňovania obvinených a odsúdených medzi ústavmi, eskorty na súdne pojednávania, do civilných zdravotníckych zariadení a na vonkajšie pracoviská. Pri spolupráci s Policajným zborom Slovenskej republiky koordinoval odbor ochrany zabezpečenie eskort na súdne pojednávanie s páchateľmi organizovanej závažnej násilnej trestnej činnosti. V roku 2011 bolo takto vykonaných 198 eskort v spolupráci s príslušníkmi Policajného zboru Slovenskej repulbiky. V súlade so zmluvou medzi Ministerstvom vnútra Slovenskej republiky a Ministerstvom spravodlivosti Slovenskej republiky o vzájomnej spolupráci boli realizované súčinnostné výcviky s Pohotovostnými policajnými útvarmi Krajských riaditeľstiev Policajného zboru Slovenskej republiky. Uvedených výcvikov sa zúčastňovali príslušníci zásahových jednotiek Špeciálnych zásahových skupín.
Zvýšené úsilie sa venovalo úseku služobnej kynológie v oblasti výcviku služobných psov s dôrazom na výcvik psov vyhľadávajúcich látky so špecifickým pachom s cieľom zabezpečiť plnenie úloh vyplývajúcich z Národného programu boja proti drogám a Akčného plánu boja proti terorizmu. V roku 2011 organizovalo Stredisko kynológie zboru na základe požiadaviek ústavov zboru v zmysle spracovaného plánu nasledovné odborné kurzy pre vyhľadávanie látok so špecifickým pachom:
-	dva odborné kurzy – špeciálna kynológia S-OPL, zúčastnili sa 5 psovodi a služobní psi,
-	dva kondičné kurzy – špeciálna kynológia S-OPL, zúčastnili sa 9 psovodi a služobní psi,
-	jedno Inštruktážno-metodické zamestnanie – špeciálna kynológia S-V, zúčastnilo sa 14 príslušníkov zboru, 5 príslušníkov justičnej stráže, 9 psovodi a 5 služobných psov.

V roku 2011 vykonal odbor ochrany a obrany v šiestich ústavoch zboru previerky pohotovosti s následným plnením úloh námetového cvičenia.

1.	Dňa 24. januára 2011 o 16.25 h bola v ÚVV Bratislava príslušníkmi odboru ochrany a obrany z poverenia generálneho riaditeľa realizovaná previerka pohotovosti spojená s precvičovaním činnosti ústavu pri vzatí rukojemníka. Ústav stanovené úlohy v súvislosti s realizáciou pohotovosti ústavu a realizácii námetového cvičenia splnil.

2.	Dňa 28. februára 2011 o 16.30 h v Nemocnici pre obvinených a odsúdených a ÚVTOS Trenčín bola príslušníkmi odboru ochrany a obrany z poverenia generálneho riaditeľa realizovaná previerka pohotovosti spojená s precvičovaním činnosti ústavu pri vzatí rukojemníka. Ústav stanovené úlohy v súvislosti s realizáciou pohotovosti ústavu a realizácii námetového cvičenia splnil.

3.	Dňa 23. mája 2011 o 17.20 h bola v ÚVTOS Dubnica nad Váhom príslušníkmi odboru ochrany a obrany z poverenia generálneho riaditeľa realizovaná previerka pohotovosti spojená s precvičovaním činnosti ústavu pri pátraní po osobách na úteku z výkonu trestu odňatia slobody. Ústav stanovené úlohy v súvislosti s realizáciou pohotovosti ústavu a realizácii námetového cvičenia splnil.

4.	Dňa 20. júna 2011 o 16.50 h v ÚVV Žilina bola príslušníkmi odboru ochrany a obrany z poverenia generálneho riaditeľa realizovaná previerka pohotovosti spojená s precvičovaním činnosti ústavu pri pátraní po osobách na úteku z výkonu väzby. Ústav stanovené úlohy v súvislosti s realizáciou pohotovosti ústavu a realizácii námetového cvičenia splnil.

5.	Dňa 16. novembra 2011 o 14.40 h bola v ÚVTOS a ÚVV Ilava príslušníkmi odboru ochrany a obrany z poverenia generálneho riaditeľa realizovaná previerka pohotovosti spojená s precvičovaním pátrania po osobách na úteku z výkonu trestu odňatia slobody alebo výkonu väzby. Ústav stanovené úlohy v súvislosti s realizáciou pohotovosti ústavu, a tiež úlohy pri realizácii námetového cvičenia splnil.

6.	Dňa 6. decembra 2011 o 14.40 h v ÚVV Nitra bola príslušníkmi odboru ochrany a obrany z poverenia generálneho riaditeľa realizovaná previerka pohotovosti spojená s precvičovaním činnosti ústavu pri pátraní po osobách na úteku z výkonu väzby. Ústav stanovené úlohy v súvislosti s realizáciou pohotovosti ústavu, a tiež úlohy pri realizácii námetového cvičenia splnil.

V roku 2011 boli v Ústave špeciálneho zdravotníctva a výcviku Ministerstva obrany Slovenskej republiky Lešť vykonané dve sústredenia kombinovaného kurzu v taktike a streľbe inštruktorov zásahových jednotiek špeciálnych zásahových skupín pod vedením inštruktorov ÚŠZ a V MO SR Lešť a VORŠ II, inštruktorov z Nemocnice pre obvinených a odsúdených a ÚVTOS Trenčín a z ÚVV a ÚVTOS Košice. Sústredenia boli vykonané v dvoch termínoch. Prvý bol 4. apríla až 
8. apríla 2011 a druhý od 5. septembra do 9. septembra 2011.
V prvom termíne bol výcvik zameraný na strieľanie, prebíjanie, odstraňovanie porúch, prenášanie streľby, streľbu z krytu, streľbu na prekrytý cieľ, streľbu za sťažených podmienok, streľbu za pohybu a bezpečný taktický pohyb so zbraňou, streľbu v rôznych pozíciách, streľbu so stranovými zmenami postoja a skupinovú streľbu. Na výcvik bol zapožičaný Samopal CZ Scorpion EVO3 A1, kaliber 9 mm Luger o počte jeden kus.
V druhom termíne sa výcvik zameriaval na streľbu z viacerých zbraní, prebíjanie, odstraňovanie porúch, prenášanie streľby, streľbu z krytu, streľbu za sťažených podmienok, streľbu za pohybu a bezpečný taktický pohyb so zbraňou, streľbu z dopravného prostriedku (doprovodný automobil), streľbu v rôznych pozíciách, streľbu so stranovými zmenami postoja a skupinovú streľbu. Precvičovalo sa prepátravanie a vstup do jednej a do viacerých miestností v skupinách. Ďalším prvkom cvičenia bolo sprevádzanie obvinenej, odsúdenej alebo chránenej osoby, pokus o prepad eskorty v neznámom teréne. Cvičenie simulovalo spôsob sprevádzania týchto osôb na súdne pojednávania v priestoroch a podmienkach, ktoré približujú možný výskyt problémov zo strany iných účastníkov konania, od vstupu do priestorov súdu až po opustenie a odchod eskorty.
Úlohy v oblasti obrany, bezpečnosti a civilnej ochrany v roku 2011 boli plnené v zmysle ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov, zákona č. 179/2011 o hospodárskej mobilizácii, ktorým sa mení a dopĺňa zákon č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov, zákona č. 518/2007 Z. z., ktorým sa mení a dopĺňa zákon č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov a zákona č. 42/1994 Z. z. o civilnej ochrane obyvateľstva v znení neskorších predpisov.
V oblasti interných predpisov boli úlohy bezpečnosti a ochrany plnené v zmysle RMS č. 6/2006, ktorým sa upravuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie a RGR č. 5/2005 o činnosti Zboru väzenskej a justičnej stráže v čase vojny, vojnového stavu, výnimočného stavu, núdzového stavu, krízovej situácie, mimoriadnej situácie a mimoriadnej udalosti.
Pri plnení úloh v oblasti civilnej ochrany sa vychádzalo zo zamerania činnosti ministerstiev, ostatných ústredných orgánov štátnej správy a štátnych orgánov Slovenskej republiky pri plnení úloh krízového riadenia, hospodárskej mobilizácie (ďalej len „HM“), integrovaného záchranného systému civilnej ochrany obyvateľstva, civilného núdzového plánovania a ochrany kritickej infraštruktúry.
V dňoch 16. mája až 17. mája 2011 sa príslušník odboru ochrany a obrany zúčastnil medzirezortnej koordinačnej porady k plneniu úloh HM, ktorá sa konala v Šoporni. Dňa 8. júna 2011 organizovalo MH SR v Školiacom a výcvikovom stredisku VUJE, a. s. v Trnave ukážku spracovania a vkladania údajov do krízového plánu HM. Uvedenej ukážky sa zúčastnil príslušník odboru ochrany a obrany spoločne s 3 VOR ústavov a jedným príslušníkom Generálneho riaditeľstva zboru zo samostatného úseku informatiky a informačných technológií. Na základe tejto ukážky bola vypracovaná „Príručka JISHM EPSIS“, ktorá ponúka manuál pre prácu v danom programe.
V jedenástich ústavoch zboru riaditelia vyhlásili previerku pohotovosti, v rámci ktorej vykonali metodické nácviky riešenia mimoriadnych udalostí pri ohrození ústavu (likvidácia požiaru v ÚVV Banská Bystrica, ÚVV Bratislava, ÚVTOS a ÚVV Ilava, ÚVTOS a ÚVV Levoča, ÚVV a ÚVTOS Košice, Nemocnica pre obvinených a odsúdených a ÚVTOS Trenčín, ÚVTOS pre mladistvých Sučany, krízová situácia v ÚVTOS a ÚVV Leopoldov, ÚVV Žilina, ÚVTOS a ÚVV Ilava, Nemocnica pre obvinených a odsúdených a ÚVTOS Trenčín).
Záverom je možné konštatovať, že hlavné úlohy zboru v oblasti bezpečnosti a justičnej stráže boli splnené.

Ekonomická činnosť

V rámci ekonomickej činnosti zbor v roku 2011 v súčinnosti s inými úsekmi služobných činností plnil úlohy, ktoré vyplývali z plánu hlavných úloh zboru. Ekonomické zabezpečenie zboru sa realizovalo prostredníctvom informačného systému Štátnej pokladnice v rámci pravidiel rozpočtového hospodárenia a limitov záväzných ukazovateľov štátneho rozpočtu stanovených zákonom č. 498/2010 Z. z. o štátnom rozpočte na rok 2011 (ďalej len „zákon o štátnom rozpočte“).
Zbor v rámci ekonomickej činnosti pripravil návrh štátneho rozpočtu zboru na roky 2012 až 2014, vrátane návrhu prioritných výdavkových titulov na rok 2012, podieľal sa na spracovaní záverečného účtu kapitoly Ministerstva spravodlivosti Slovenskej republiky za rok 2010, ktorý sa stal súčasťou návrhu záverečného účtu verejnej správy Slovenskej republiky, spracovával finančné, účtovné a štatistické výkazy využívané na všetkých úrovniach riadenia na účely hodnotenia stavu rozpočtového hospodárenia zboru a pripravil opatrenia zamerané na zvýšenie hospodárnosti, efektívnosti a účinnosti použitia prostriedkov štátneho rozpočtu, plnil úlohy v oblasti vedenia účtovníctva, podieľal sa na ukončení procesu konsolidácie za rok 2010, pripravoval a pripomienkoval všeobecne záväzné a interné právne predpisy v ekonomickej oblasti, stanovil metodiku v oblasti odmeňovania príslušníkov a zamestnancov zboru, peňažných náležitostí, rozúčtovania a likvidácie pracovných odmien obvinených a odsúdených, vedenia kont, správy peňažných prostriedkov obvinených a odsúdených a správy pohľadávok zboru.

Rozpočet zboru
Celkové príjmy zboru na rok 2011 predstavovali 11 099 159,- €, z toho záväzné príjmy boli vo výške 5 456 193,- €. Rozpočet príjmov nebol v priebehu roka 2011 upravený. Celkové výdavky na rok 2011 predstavovali 137 893 309,- € a v priebehu roka 2011 boli rozpočtovými opatreniami zvýšené o 489 645,- € na úroveň 138 382 954,- €. Vo výdavkovej časti rozpočtu zboru boli stanovené zákonom o štátnom rozpočte záväzné ukazovatele pre kategóriu 610 Mzdy, platy, služobné príjmy a OOV v objeme 68 786 767,- €, v priebehu roka boli zvýšené o 183 981,- € na úroveň 68 970 748,- € a pre hlavnú kategóriu 700 Kapitálové výdavky v objeme 237 628,- €, ktoré boli v priebehu roka zvýšené o 228 341,- € na úroveň 465 969,- €. Zbor naplnil príjmy v roku 2011 vo výške 13 938 072,- €, čo znamenalo plnenie príjmov na 125,58 %. Z toho príjmy podľa § 23 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách“) tvorili 764 013,- €. Tieto príjmy boli použité vo výdavkovej časti rozpočtu nad rámec stanoveného rozpočtu. Zbor čerpal výdavky v roku 2011 vo výške 139 146 855,- €, čo predstavovalo 100,55 % z upraveného rozpočtu a nárast oproti rovnakému obdobiu roka 2010 o sumu 2 906 838,- €. Bežné výdavky boli čerpané vo výške 138 669 865,- €, čo predstavovalo čerpanie na 100,55 % upraveného rozpočtu a upravený rozpočet kapitálových výdavkov bol vyčerpaný na 102,37 % vo výške 476 990,- €. Z toho výdavky podľa § 23 zákona o rozpočtových pravidlách tvorili 764 013,- €, v tom výdavky v kategórii 630 Tovary a služby v objeme 752 942,- € a v hlavnej kategórii 700 Kapitálové výdavky v objeme 11 071,- €. 

Čerpanie rozpočtu výdavkov bolo v nasledovnej štruktúre:

Bežné výdavky kategórie 610 Mzdy, platy, služobné príjmy a OOV schválené pre rok 2011 v objeme 68 786 767,- € boli upravené na výšku 68 970 748,- €, čo znamenalo pokles oproti upravenému rozpočtu roka 2010 o 1 459 050,- €. Aj  napriek nižšiemu objemu mzdových výdavkov zbor v roku 2011 odmeňoval priemerne mesačne 4 440,60 príslušníkov, zatiaľ čo v roku 2010 bol priemerný počet príslušníkov 4 401,03, čo znamená medziročný nárast o 39,57 príslušníkov. Služobné príjmy príslušníkov zboru v roku 2011 boli vyplatené vo výške 63 549 811,77 €, čo predstavovalo oproti roku 2010 pokles o 1 162 397,23 €. Nižší objem vyplatených mzdových prostriedkov na služobné príjmy príslušníkov zboru bol okrem iného aj z dôvodu nevyplatenia odmien podľa § 102a ods. 1 písm. a) zákona č. 73/1998 o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len „zákon o štátnej službe“), na čo zbor v roku 2011 nemal finančné možnosti. Ďalej ovplyvnila nižšie čerpanie mzdových prostriedkov aj prirodzená obmena príslušníkov zboru, teda prijatie do služobného pomeru nových príslušníkov s nižšou praxou, a v značnej miere aj zvýšená dočasná pracovná neschopnosť príslušníkov zboru. Zbor vyplatil v roku 2011 služobné príjmy príslušníkom za prvých desať dní dočasnej pracovnej neschopnosti vo výške 795 703,99 €, čo bolo o 138 539,46 € viac ako v roku 2010. Dosiahnutý priemerný mesačný služobný príjem príslušníka za rok 2011 na úrovni 1 192,59 € bol oproti dosiahnutému priemernému mesačnému služobnému príjmu príslušníka v roku 2010 nižší o 33,07 €.
Čerpanie bolo ovplyvnené v mesiaci február vysokou chorobnosťou, lineárny nárast čerpania od júna až do septembra 2011 spôsobilo zvýšenie osobných príplatkov u príslušníkov zboru, pokles mzdových prostriedkov v mesiacoch október a november je z dôvodu vyššej chorobnosti a prudký nárast služobného príjmu za mesiac december je spôsobený preplatením 31 103,15 nadčasových hodín, čo v prepočte činí 252 863,- €.
Priemerný počet zamestnancov zboru za rok 2011 bol 755,75, čo je o 26,27 zamestnancov viac ako v roku 2010, čo sa adekvátne prejavilo aj na celkovom čerpaní mzdových prostriedkov zamestnancov zboru v roku 2011, ktoré bolo na úrovni 5 713 464,63 €, čo predstavuje nárast oproti roku 2010 o 352 274,45 €. Vyššie čerpanie mzdových prostriedkov zamestnancov bolo ovplyvnené aj zvýšením osobných príplatkov zamestnancov zboru. Priemerný mesačný plat zamestnanca v roku 2011 bol 630,- €, čo predstavovalo oproti roku 2010 pokles o 15,51 €. V roku 2011 bolo na náhradách za dočasnú pracovnú neschopnosť vyplatených 31 823,91 €, čo bolo o 2 566,72 € viac ako v roku 2010. 
Zbor čerpal v roku 2011 na poistné a príspevok do poisťovní sumu 24 705 587,- €, čo bolo o 10 713,- € viac ako v roku 2010. Uvedený nárast zodpovedal vyššiemu čerpaniu prostriedkov na nemocenské dávky príslušníkov a na pracovné odmeny odsúdených a obvinených v hodnotenom období.
V oblasti výdavkov štátneho rozpočtu na tovary a služby došlo v roku 2011 k nárastu oproti roku 2010 o 3 265 529,- €. Uvedený nárast bol použitý najmä na finančné krytie nevyhnutných potrieb zboru súvisiacich s rastúcim počtom väznených osôb.
Vyšší objem čerpania bežných výdavkov v porovnaní so skutočnosťou roka 2010 bol zaznamenaný v kategórii výdavkov 640 Bežné transfery, čo súviselo s poskytnutím dotácie osobitnému účtu podľa § 94 ods. 3 zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (ďalej len „zákon o sociálnom zabezpečení“) na úhradu výdavkov v zmysle § 95 zákona o sociálnom zabezpečení.
Na rok 2011 bol schválený rozpis rozpočtu kapitálových výdavkov vo výške 237 628,- €. Rozpočtovým opatrením Ministerstva spravodlivosti Slovenskej republiky bola výška upravená na sumu 465 969,- €. Navýšenie bolo prioritne určené na odstránenie havarijných stavov na majetku súvisiacich s ochranou života a zdravia osôb a na zabezpečenie spojenia a prenosu dát. Čerpanie limitu kapitálových výdavkov bolo vo výške 465 919,- €. 
V roku 2011 zbor v súlade s pravidlami rozpočtového hospodárenia prekročil stanovený limit výdavkov o prostriedky prijaté od iných subjektov vo forme dotácií, grantov, poistného plnenia a úhrad stravy o sumu 764 013,- €, z toho v rámci limitu bežných výdavkov 752 942,- € a v rámci limitu kapitálových výdavkov 11 071,- €.

Správa pohľadávok štátu

V rámci ekonomickej činnosti zbor vymáhal od obvinených a odsúdených a od bývalých obvinených a bývalých odsúdených pohľadávky za trovy výkonu väzby, trovy výkonu trestu odňatia slobody a škodu na majetku štátu (ďalej len „pohľadávky“).
Objem pohľadávok voči obvineným a odsúdeným v správe ústavov zboru predstavoval k 31. decembru 2011 sumu 1 275 013,23 € a zaznamenal oproti roku 2010 pokles z hodnoty 1 346 752,55 €, čo vyjadrené medziročným indexom predstavuje pokles pohľadávok na úroveň 94,67 %.
Ústavy vymáhali aj v roku 2011 pohľadávky predovšetkým formou zrážok z pracovnej odmeny odsúdených alebo odmeny obvinených na základe nariadených exekučných príkazov, ale zároveň k ich úhrade prispievalo aj ustanovenie § 28 ods. 3 zákona č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov (ďalej len „zákon o výkone trestu“) a ustanovenie § 23 ods. 5 zákona o výkone väzby, v zmysle ktorých je čerpanie peňažných prostriedkov odsúdených a obvinených podmienené povinnosťou uhrádzať pohľadávky zboru a ostatných oprávnených.
Pohľadávky voči bývalým obvineným a bývalým odsúdeným tvorili k 31. decembru 2011 sumu 9 403 989,87 € a zaznamenali oproti roku 2010 pokles z hodnoty 10 364 749,95 €, t. j. vyjadrené medziročným indexom to predstavuje pokles na úroveň 90,7 %.
Zbor vymáhal pohľadávky od bývalých obvinených a bývalých odsúdených dobrovoľnou cestou, alebo núteným spôsobom, t. j. výkonom rozhodnutia. Vymáhanie pohľadávok sa realizovalo v zmysle zákona č. 71/1967 Zb. o správnom konaní v znení neskorších predpisov, exekučnými príkazmi, t. j. nariadením výkonu rozhodnutia, resp. výkazu nedoplatkov zrážkou zo mzdy, z pracovnej odmeny obvinených alebo odsúdených, z dôchodku, alebo prikázaním pohľadávky z účtu v banke alebo pobočke zahraničnej banky. V roku 2011 zbor z tohto dôvodu vydal 1 310 exekučných príkazov, 984 nariadení pokračovania vo výkone rozhodnutia a uzatvoril dohodu o splátkach pohľadávok so 173 dlžníkmi.
Úhradou pohľadávok bývalých obvinených a bývalých odsúdených bola v roku 2011 naplnená príjmová časť štátneho rozpočtu sumou 240 952,47 € (v roku 2009 táto suma predstavovala 216 806,69 € a v roku 2010 boli úhrady pohľadávok vo výške 225 779,16 €). Vzhľadom na skladbu dlžníkov, ich kritickú ekonomickú situáciu, zhoršujúcu sa sociálnu situáciu, a tiež so zreteľom na pretrvávajúci nepriaznivý vývoj hospodárskej krízy na Slovensku je nárast vymoženej sumy pohľadávok v roku 2011 v porovnaní s predchádzajúcimi rokmi, napriek zníženiu platobnej schopnosti dlžníkov, pozitívnym výsledkom.
Celkový objem pohľadávok bývalých obvinených a bývalých odsúdených, ktorý zbor spravoval k 31. decembru 2011, predstavuje počet 25 180 spisov pohľadávok. Za rok 2011 to predstavuje oproti roku 2010 zníženie počtu pohľadávok o 2 115. Okrem úhrad vymožených pohľadávok a realizovania trvalého upustenia od vymáhania, výsledok zníženia objemu pohľadávok zbor dosiahol aj realizovaním ďalšej etapy prác na generálnom odpise pohľadávok bývalých obvinených a bývalých odsúdených, čím bolo vyradených z evidencie z dôvodu uplynutia prekluzívnej lehoty 4 008 spisov v hodnote 1 559 380,85 €.
Celkovo za zbor došlo v roku 2011 v porovnaní s rokom 2010 k medziročnému poklesu výšky pohľadávok o cca 9 %, pričom celková suma pohľadávok predstavovala k 31. decembru 2011 hodnotu 10 675 003,10 €, čo v porovnaní s rokom 2010, kedy celková suma pohľadávok predstavovala 11 709 338,08 €, predstavuje hodnotovo pokles pohľadávok o 1 034 334,98 €.
V roku 2011 boli vymožené pohľadávky obvinených a odsúdených a bývalých obvinených a bývalých odsúdených v celkovej sume 476 198,04 €. Oproti roku 2010, v ktorom úhrada týchto pohľadávok predstavovala 449 949,77 €, vymáhanie pohľadávok v roku 2011 vykazuje nárast objemu vymožených pohľadávok 
o 5,8 %, čo predstavuje sumu 26 248,27 €.

Logistické zabezpečenie

Zbor v roku 2011 plnil na úseku logistických činností najmä úlohy súvisiace so správou majetku štátu a s materiálnym zabezpečovaním podmienok výkonu väzby a výkonu trestu odňatia slobody z aspektu hospodárneho vynakladania výdavkov štátu. Vo vymedzenom rozsahu organizačne zabezpečoval a vykonával plánovaciu a hospodársku činnosť a metodicky usmerňoval proces investičnej výstavby, rekonštrukcie a modernizácie nehnuteľného majetku v služobných úradoch zboru. Vykonával tiež činnosti spojené s údržbou a opravami hnuteľného a nehnuteľného majetku vrátane technologických, strojných zariadení a vyhradených technických zariadení v objektoch v správe Generálneho riaditeľstva zboru.
Prostredníctvom Odboru logistiky Generálneho riaditeľstva zboru (ďalej len „odbor logistiky“) vykonával zbor v hodnotenom období pre jednotlivé ústavy funkcie dopravného inšpektorátu, ústredného investora a činnosť stavebného úradu pri stavbách zboru s výnimkou vydávania územných rozhodnutí a rozhodnutí o vyvlastnení.
V priebehu roka 2011 ďalej vykonával a metodicky usmerňoval činnosti súvisiace s energetickým a vodným hospodárstvom na Generálnom riaditeľstve zboru a v ústavoch, činnosti súvisiace s ochranou a tvorbou životného prostredia, s palivovo-energetickým a vodným hospodárstvom, revíziami a odbornými skúškami technických zariadení a odpadovým hospodárstvom. Zároveň metodicky usmerňoval aj činnosti súvisiace s poskytovaním ubytovania v zbore podľa interného predpisu a vykonával správu objektov Generálneho riaditeľstva zboru.
V rámci procesu využívania alternatívnych zdrojov energie boli podané dve žiadosti o dotáciu z Environmentálneho fondu (inštalácia solárnych kolektorov na ohrev teplej vody v ÚVTOS Košice-Šaca, inštalácia solárnych kolektorov na ohrev teplej vody v ÚVTOS Banská Bystrica-Kráľová).
V súlade so schválenou Koncepciou väzenstva Slovenskej republiky na roky 2011 až 2020 bola v oblasti investičnej výstavby za účelom riešenia nedostatočnej kapacity ústavov pre obvinených a odsúdených zahájená príprava stavebných zámerov. Po vypracovaní súťažných podkladov bolo zrealizované verejné obstarávanie pre výber spracovateľa stavebných zámerov na:
– rekonštrukciu objektov a SBT v ÚVTOS Dubnica nad Váhom,
– rekonštrukciu objektu č. 19 Ubytovňa – väzba v ÚVTOS a ÚVV Leopoldov,
– prístavbu objektu č. 20 a nadstavbu objektu č. 20 Ubytovňa v ÚVTOS Košice-Šaca.
Po analyzovaní prognóz o vývoji cien energií a v záujme zabezpečenia lacnejšej elektrickej energie pre zbor bol v mesiaci jún zahájený proces verejného obstarávania dodávateľa elektrickej energie na rok 2012 s možnosťou opcie na rok 2013. Výsledkom bolo uzavretie zmluvy s úspešným uchádzačom - spoločnosťou SE Predaj, s. r. o. s cenou za silovú zložku elektrickej energie 59,- €/MWh bez DPH.
V hodnotenom období došlo k prehodnoteniu využívaných služieb mobilného operátora a zrealizovala sa verejná súťaž na mobilné telefónne služby. Po podpísaní Zmluvy o poskytovaní elektronickej komunikačnej služby „Hlasová virtuálna privátna sieť“ boli upravené podmienky používania služobných telefónov RGR č. 17/2011 o prideľovaní, aktivácii, prevádzkovaní, úhrade nákladov a nákupe služobných mobilných telefónov a o doplnení RGR č. 10/2011 o väzenskej administratíve. Úsek spojovacej služby sa významnou mierou podieľal aj na technickom zabezpečení satelitného cudzojazyčného vysielania pre obvinených a odsúdených.
Pre zabezpečenie ochrany a bezpečnosti, ako aj výcviku príslušníkov zboru a z dôvodu doplnenia zásob munície sa uskutočnil nákup nábojov do služobných pištolí 9 mm Luger. Išlo o podprahovú zákazku s predpokladanou hodnotou 42 000,- € s DPH. Výsledná cena po elektronickej aukcii bola 0,1344 €/kus, čo predstavuje úsporu 18 % v porovnaní s cenou za predošlý rok (0,164 €/ks). Ešte väčšia úspora bola dosiahnutá pri ďalších nákupoch (zákazky s nízkou hodnotou), napr. čierne kožené puzdrá odbor logistiky obstaral za 5,16 €/ks, hoci bežná cena sa pohybuje v rozmedzí 10,- € – 17,- €/ks. Vzhľadom na nedostatok finančných prostriedkov nebolo možné zabezpečiť ďalší potrebný materiál bojovej a operatívnej techniky (obranné spreje, teleskopické obušky, putá na nohy a pod.), vykonala sa však revízia časti balistických viest pre zbor, čím bola predĺžená ich životnosť o 5 rokov.
Prioritou zboru v oblasti dopravných činností v roku 2011 bolo dodržiavanie noriem spotreby PHM a prevencia dopravnej nehodovosti. V súvislosti s tým bolo zabezpečené povinné preškoľovanie vodičov - mechanikov a vodičov – referentov. Pri obstaraní nových vozidiel v roku 2011 spolupracovalo Generálne riaditeľstvo zboru s Ministerstvom vnútra Slovenskej republiky, výsledkom čoho bolo pripojenie sa k verejným súťažiam, vyhláseným Ministerstvom vnútra Slovenskej republiky prostredníctvom uzatvorených príkazných zmlúv. V roku 2011 ukončilo Ministerstvo vnútra Slovenskej republiky verejnú súťaž na dodanie malých osobných vozidiel, pričom úspešnými uchádzačmi sa stali spoločnosti Škoda a Peugeot. V dôsledku spolupráce s Ministerstvom vnútra Slovenskej republiky v predošlých rokoch bolo dňa 15. decembra 2011 na základe Kúpnej zmluvy č. GR ZVJS-74-102/11-2011 prevzaté od úspešného dodávateľa eskortné vozidlo IRISBUS IVECO DAILY TOURYS, ktoré bolo následne pridelené ÚVV Žilina.
Z dôvodu nedostatočného zdrojového krytia nebolo možné priebežne dopĺňať zásoby výstrojného materiálu a stavebno-ubytovacieho materiálu v Ústrednom sklade zboru v požadovanom objeme, preto zbor vyvinul aj aktivity smerujúce k získaniu prebytočného materiálu (prevažne výstrojných súčastí a ubytovacieho materiálu pre obvinených a odsúdených) od Ministerstva obrany Slovenskej republiky formou bezodplatného prevodu. Bezodplatným prevodom správy majetku vo vlastníctve Slovenskej republiky podľa § 9 zákona č. 278/1993 Z. z. o správe majetku štátu v znení neskorších predpisov odbor logistiky zabezpečil z Ministerstva obrany Slovenskej republiky výstrojný materiál pre obvinených a odsúdených v celkovej hodnote 431 115,65 € (rukavice pletené, poltopánky hnedé, ušianka, chlebník, tepláková súprava). Pre príslušníkov zboru sa bezodplatným prevodom podarilo od Ministerstva obrany Slovenskej republiky zabezpečiť majetok v celkovej hodnote 27 378,80 € (výstrojný materiál - vložka do nohavíc a plášťa vzor 85, vložka do nohavíc vzor 85). Taktiež bezodplatným prevodom od Ministerstva obrany Slovenskej republiky sa zabezpečil nižšie uvedený stavebno-ubytovací materiál:
-	posteľ pre mužstvo vz. 10 v celkovej sume 11 415,41 €,
-	kotol varný elektrický v celkovej sume 5 756,41 €.

V mesiacoch január 2011 a apríl 2011 boli bezodplatným prevodom z Úradu vlády Slovenskej republiky získané dve osobné motorové vozidlá.
V rámci procesu obstarávania výstrojných súčastí určených pre obvinených a odsúdených boli v maximálnej miere využívané možnosti stredísk vedľajšieho hospodárstva ústavov, v ktorých sú zamestnávaní odsúdení. Výstrojný materiál pre obvinených a odsúdených bol obstarávaný centrálnym spôsobom s cieľom zabezpečiť zákonné základné práva obvinených vo výkone väzby a odsúdených vo výkone trestu odňatia slobody. V roku 2011 boli obstarané výstrojné súčasti pre obvinených a odsúdených v celkovej sume 859 136,07 €. Vzhľadom na nedostatočný objem finančných prostriedkov nebolo možné zabezpečiť všetky požadované výstrojné súčasti pre obvinených a odsúdených a vytvoriť dostatočné zásoby v Ústrednom sklade zboru. V roku 2011 na plnenie základných práv obvinených a odsúdených bol obstaraný cez strediská vedľajšieho hospodárstva aj stavebno-ubytovací materiál - 170 súprav postelí za celkovú sumu 56 518,20 € a 541 ks skriniek za celkovú sumu 84 769,29 €.
Prostredníctvom stredísk vedľajšieho hospodárstva (ale aj od viacerých dodávateľov) boli zabezpečované naturálne náležitosti pre príslušníkov zboru (služobná rovnošata a jej súčasti) v zmysle RGR č. 34/2010 o poskytovaní naturálnych náležitostí príslušníkom Zboru väzenskej a justičnej stráže. Zároveň bol spracovaný a následne schválený ministerkou spravodlivosti Slovenskej republiky návrh výnosu, ktorým sa na rok 2012 ustanovuje hodnota služobnej rovnošaty a jej súčastí pre príslušníkov zboru s účinnosťou od 1. marca 2012. Výnos bol zverejnený v Zbierke zákonov č. 442/2011 z 28. novembra 2011. Vo výnose je hodnota služobnej rovnošaty a jej súčastí pre príslušníkov zboru stanovená podľa reálnych nákupných cien a jej celková hodnota je 857,04 €.
V oblasti stravovacích služieb sa venovala náležitá pozornosť uplatňovaniu správnej výrobnej praxe a súvisiacich predpisov pri poskytovaní stravy osobám vo výkone väzby, výkone trestu odňatia slobody, príslušníkom zboru a zamestnancom zboru. Pri obstarávaní potravinových produktov na účely stravovania obvinených, odsúdených, príslušníkov zboru a zamestnancov zboru boli odoberané rastlinné a živočíšne produkty zo stredísk vedľajšieho hospodárstva ústavov.
Na úseku stravovania bol s účinnosťou od 1. apríla 2011 novelizovaný RMS č. 4/2009 o stravovaní v Zbore väzenskej a justičnej stráže v znení neskorších predpisov. Novelizáciou tohto rozkazu sa zmenilo posudzovanie liečebnej výživy v záujme dodržiavania jednotného postupu pri poskytovaní všeobecných foriem stravovania a liečebnej výživy v ústavoch. Súčasne s účinnosťou od 1. apríla 2011 bol vydaný RMS č. 6/2011 o peňažných limitoch v Zbore väzenskej a justičnej stráže z dôvodu nárastu indexu spotrebiteľských cien potravín, ktorý podľa údajov Štatistického úradu Slovenskej republiky bol od roku 2008 do januára 2011 vo výške 11,6 %. Vzhľadom na pridelené finančné prostriedky zo štátneho rozpočtu zbor navýšil jednotlivé peňažné limity na prípravu stravy vo výške 10 %.
Na úseku stravovania obvinených a odsúdených bolo v roku 2011 podaných celkom 3 855 069 celodenných stravných dávok. Priemerný skutočný denný stav obvinených a odsúdených v roku 2011 bol 10 569,9 osôb, čo je o 649,5 osôb viac ako v rovnakom období predchádzajúceho roka. Priemerná denná náležitosť 
k 31. decembru 2011 bola 2,06 €, t. j. nárast o 7,85 % oproti rovnakému obdobiu predchádzajúceho roka. Zvýšená priemerná denná náležitosť je spôsobená navýšením peňažných limitov na prípravu stravy o 10 % od 1. apríla 2011. Stravovanie príslušníkov a zamestnancov zboru k 31. decembru 2011 vzrástlo o 44 969 podaných hlavných jedál, t. j. o 6,42 % oproti rovnakému obdobiu predchádzajúceho roka. Zvýšený počet stravníkov možno zdôvodniť využívaním sociálneho fondu.
V roku 2011 boli prijaté i opatrenia, týkajúce sa dôsledného a precízne vykonávaného verejného obstarávania tovarov, služieb a stavebných prác v súlade s uznesením vlády Slovenskej republiky č. 653 z 24. septembra 2010 č. 36232/2010 k zvýšeniu transparentnosti verejného obstarávania a Smernice 35/2010 Ministerstva spravodlivosti Slovenskej republiky z 20. decembra 2010 č. 24281/10/110 k zvýšeniu transparentnosti verejného obstarávania. Logistické materiály sa zabezpečovali prostredníctvom systému Elektronického verejného obstarávania (vrátane procesu elektronickej aukcie).
S cieľom dohodnúť výhodnejšie poistné zmluvy na povinné zmluvné poistenie zodpovednosti za škodu spôsobenú prevádzkou motorového vozidla na rok 2012 sa uskutočnilo rokovanie so zástupcami poisťovne Generali Slovensko, a. s. Výsledkom rokovania bolo zníženie výdavkov na poistenie pre rok 2012 v porovnaní s rokom 2011 o 11,54 %.
Za účelom konzultovať možnosti riešenia logistického zabezpečenia v zbore a s cieľom predchádzať možným nedostatkom vykonal odbor logistiky v roku 2011 tematické kontroly v ÚVTOS Dubnica nad Váhom, v ÚVTOS Hrnčiarovce nad Parnou, v ÚVTOS a ÚVV Ilava.
Okrem vyššie spomenutých činností sa odbor logistiky výraznou mierou podieľal na vypracovaní Koncepcie väzenstva Slovenskej republiky na roky 2011 až 2020.V záujme plnenia hlavných úloh zboru a operatívnych úloh uložených ministerkou spravodlivosti zbor v oblasti logistických činností v priebehu roka 2011 spracoval a predložil viaceré informácie zásadného charakteru, napr. určil majetok v správe zboru spĺňajúci podmienky (trvalej) prebytočnosti. Informácie o stave, úrovni a efektívnosti vynakladania prostriedkov logistických činností (vrátane najazdených kilometrov a dopravnej nehodovosti) boli pravidelne analyzované v rozboroch hospodárenia zboru.

Zamestnávanie obvinených a odsúdených

Činnosti oddelení (úsekov, skupín, referátov) zamestnávania, výroby a odbytu boli v roku 2011 zamerané na zabezpečenie zaraďovania obvinených a odsúdených do práce, výrobu a odbyt, obchodné a finančné vzťahy vedľajšieho hospodárstva v ústavoch. Priemerný počet obvinených vo výkone väzby a odsúdených vo výkone trestu odňatia slobody bol 10 564 osôb. V porovnaní s priemernými počtami za rok 2010 je to nárast o 629 osôb (pokles počtu obvinených o 146 osôb a nárast počtu odsúdených o 775 osôb). Z uvedeného celkového priemerného počtu 10 564 obvinených a odsúdených spĺňalo podmienky pre zaradenie do práce 6 743 osôb. Z evidovaného počtu 6 743 zaraditeľných osôb bolo v priemere denne do práce zaradených 4 135 odsúdených a 42 obvinených, čím sa za hodnotený rok dosiahla 61,95% zamestnanosť. V porovnaní s rokom 2010 je to pokles o 1,32 %, ale v priemernom počte zaradených denne do práce je to zvýšenie o 120 osôb.
Zaraďovanie obvinených a odsúdených do práce sa vykonávalo vo vnútornej prevádzke a v strediskách vedľajšieho hospodárstva ústavov. Z priemerného počtu 4 177 obvinených a odsúdených zaradených do práce bolo priemerne denne 927 osôb zaradených vo vnútorných prevádzkach ústavov a 3 250 osôb v strediskách vedľajšieho hospodárstva ústavov. Priemerná pracovná odmena odsúdených vo vedľajšom hospodárstve bola dosiahnutá vo výške 77,71 € a predstavovala odmeňovanie podľa plnenia výkonových noriem, rozsahu pracovnej doby, dosahovanej kvality práce a druhu práce, na ktorú je obvinený a odsúdený zaradený. Priemerná pracovná odmena vo vnútornej prevádzke bola dosiahnutá vo výške 145,58 € a predstavovala odmeňovanie za počet odpracovaných hodín za kalendárny mesiac. Zamestnanosť vo vedľajšom hospodárstve bola v priebehu roka 2011 negatívne ovplyvňovaná vývojom na trhu práce, najmä vysokou mierou nezamestnanosti v spoločnosti. Ďalším negatívnym faktorom, ktorý ovplyvnil negatívne zamestnávanie v roku 2011, boli nenaplnené kapacity otvorených oddelení odsúdenými zaradenými do minimálneho stupňa stráženia, v dôsledku čoho ústavy, pri ktorých sú tieto otvorené oddelenia zriadené, nemohli uspokojiť záujemcov mimo zboru o prácu odsúdených. Dôsledkom toho sa u niektorých zmluvných partnerov vyskytli časté prerušenia pracovísk, ale došlo aj k ukončeniu spolupráce. Vytváranie nových pracovných miest pre odsúdených z dôvodu ich nekvalifikovanosti a absencie pracovných návykov je trvale problematické. Snahou zboru je získavať zákazky na jednoduchšie montážne, kompletizačné, alebo aj výrobné práce do vnútorných priestorov ústavov. Záujem odberateľov o prácu vykonávanú odsúdenými je však väčší k uzatváraniu zmlúv na vonkajšie nestrážené pracoviská s dohľadom alebo dozorom. Záujem pracovať prejavuje väčšina odsúdených. Je to tak i napriek mnohým obmedzeniam, či už osobnostných alebo vyplývajúcich zo špecifík výkonu trestu odňatia slobody. Počas roka bolo zaznamenaných 15 prípadov odmietnutia práce odsúdenými. Napriek ťažkostiam a problémom vyskytujúcim sa pri zabezpečovaní činností zameraných na zaraďovanie odsúdených a obvinených do práce, vlastnú výrobu a odbyt vyrobenej produkcie je možné konštatovať, že v tejto oblasti zboru bola v roku 2011 venovaná náležitá pozornosť. Boli dosiahnuté veľmi priaznivé výsledky v počte zamestnaných obvinených a odsúdených, ako aj v plnení rozpočtu vedľajšieho hospodárstva. Počet zaradených osôb do práce za rok 2011 bol od roku 1990 doteraz najvyšší.
Pre zabezpečovanie plnenia služobných úloh v oblasti zamestnávania bude nutné naďalej vytvárať v rozpočte potrebné finančné, personálne a materiálno-technické podmienky. Príjmy vo vedľajšom hospodárstve boli za rok 2011 dosiahnuté v objeme 6 912 544,- €. Výdavky boli čerpané v objeme 6 203 788,- €. Účtovný rozdiel medzi príjmami a výdavkami bol 708 756,- €. Strediská vedľajšieho hospodárstva s vlastnou výrobou boli zamerané na plnenie potrieb zboru pri zabezpečovaní intendančných, stavebno-ubytovacích materiálov, produkovaní a dodávaní komodít rastlinnej a živočíšnej výroby do väzenských kuchýň a vývarovní. Pre prezentáciu výrobkov, ktoré vyrábajú odsúdení v strediskách vedľajšieho hospodárstva, je v priestoroch areálu Generálneho riaditeľstva zboru otvorená stála expozícia výrobkov stredísk vedľajšieho hospodárstva zboru. Výrobky sú zverejňované a priebežne aktualizované na webovej stránke www.zvjs.sk, kde sú uvedené aj možnosti spolupráce s právnickými a fyzickými osobami.

Kontrolná činnosť

V prvom rade je nevyhnutné poznamenať, že organizačný útvar, ktorého prvoradou úlohou je kontrolná činnosť, prešiel v roku 2011 zásadnou zmenou, kedy od 1. februára 2011 bol z referátu ekonomickej a finančnej kontroly Inšpekcie Generálneho riaditeľstva zboru internou normou RMS č. 1/2011 vytvorený Útvar vnútornej kontroly Generálneho riaditeľstva zboru (ďalej len „Útvar vnútornej kontroly“).
Útvar vnútornej kontroly v priebehu roka 2011 v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov ukončil následnú finančnú kontrolu v ÚVTOS Banská Bystrica-Kráľová a vykonal a ukončil následné finančné kontroly v ÚVV Bratislava, ÚVTOS a ÚVV Levoča, ÚVTOS pre mladistvých Sučany a zahájil a vykonal tzv. fyzickú časť následnej finančnej kontroly v ÚVTOS Ružomberok. Zo všetkých vykonaných následných finančných kontrol bola vyhotovená Správa o výsledku následnej finančnej kontroly z dôvodu zistenia nedostatkov. V tom istom hodnotenom období vykonal kontrolu odstránenia nedostatkov zistených následnou finančnou kontrolou v ÚVTOS a ÚVV Ilava, ÚVTOS a ÚVV Leopoldov, ÚVV a ÚVTOS Košice a Nemocnica pre obvinených a odsúdených a ÚVTOS Trenčín. Okrem toho v zmysle zákona č. 10/1996 Z. z. o kontrole v štátnej správe v znení neskorších predpisov vykonal samostatne alebo v súčinnosti s inou organizačnou súčasťou Generálneho riaditeľstva zboru mimoriadnu kontrolu v ÚVV Nitra (2x), ÚVV Bratislava (3x), ÚVTOS Želiezovce (1x), ÚVTOS Košice-Šaca (1x). Protokol o výsledku kontroly bol vypracovaný z mimoriadnej kontroly v ÚVV Bratislava v dvoch prípadoch a z mimoriadnej kontroly v ÚVTOS Košice-Šaca v jednom prípade, nakoľko v kontrolovaných oblastiach boli zistené nedostatky. Výsledkom ostatných mimoriadnych kontrol z dôvodu nezistenia nedostatkov bol spracovaný záznam o kontrole. Taktiež v zmysle zákona č. 10/1996 Z. z. o kontrole v štátnej správe v znení neskorších predpisov a v súčinnosti s inými organizačnými súčasťami Generálneho riaditeľstva zboru boli pod vedením a za účasti Útvaru vnútornej kontroly v hodnotenom období vykonané všeobecné spoločné kontroly vo vybraných organizačných zložkách zboru (v ÚVTOS Košice-Šaca, ÚVV Nitra, ÚVTOS Dubnica nad Váhom, ÚVTOS a ÚVV Ilava), ktorých výsledkom bol vypracovaný Protokol o výsledku kontroly z dôvodu zistenia nedostatkov v kontrolovaných oblastiach.

Zdravotná starostlivosť

Odbor zdravotnej starostlivosti Generálneho riaditeľstva zboru v priebehu roka 2011 zabezpečoval realizáciu zdravotnej politiky štátu v podmienkach väzenstva a metodicky usmerňoval, koordinoval a kontroloval poskytovanie liečebno-preventívnej, posudkovej a stomatologickej starostlivosti pre príslušníkov zboru, zamestnancov zboru, obvinených vo výkone väzby a odsúdených vo výkone trestu odňatia slobody v zdravotníckych zariadeniach ústavov zboru a v Nemocnici pre obvinených a odsúdených a ÚVTOS Trenčín. Pozornosť venoval aj starostlivosti o zdravé životné a pracovné prostredie pre všetky uvedené skupiny.
V hodnotenom období počet ošetrených a vyšetrených príslušníkov bol o 601 osôb vyšší ako v predošlom roku. Priemerné percento dočasnej neschopnosti pre chorobu a úraz bolo 2,06 % a priemerná dĺžka trvania práceneschopnosti bola 12,09 dňa.
V roku 2011 stúpol počet ošetrených a vyšetrených obvinených a odsúdených vo všeobecných ambulanciách ústavov o 11 412 osôb. Na jednu osobu pripadlo 22,50 vyšetrení ročne. V roku 2011 udávalo užívanie drog pred nástupom do výkonu väzby alebo do výkonu trestu odňatia slobody 921 osôb, čo predstavuje oproti roku 2010 nárast o 45 osôb. Percento drogovo evidovaných z celkového počtu obvinených a odsúdených v roku 2012 bolo 17,98 %. Na psychiatrických oddeleniach súdom nariadenú ochrannú liečbu absolvovalo 352 odsúdených a dobrovoľnú protialkoholickú a protitoxikomanickú liečbu absolvovalo 34 odsúdených.
V Nemocnici pre obvinených a odsúdených a ÚVTOS Trenčín bolo v hodnotenom období hospitalizovaných 2 319 pacientov s priemernou ošetrovacou dobou 19,46 dní, čo predstavuje obložnosť 86 %.
V oblasti poskytovania kúpeľnej starostlivosti bolo posúdených 170 žiadostí o pridelenie poukazov na kúpeľnú liečbu, za účelom pridelenia liečebno-preventívnej rehabilitácie odbor posúdil 153 žiadostí.
Odbor zdravotnej starostlivosti zabezpečil v roku 2011 zdravotný dozor na 5 turnusoch detských rekreácií.

Personálna práca

Plnenie služobných úloh v zbore v roku 2011 zabezpečovalo v priemere 4 440,9 príslušníkov zboru a 761,7 zamestnancov zboru, čo v porovnaní s rokom 2010 predstavuje v priemere nárast o 39,9 príslušníkov zboru a 28 zamestnancov zboru.
Skutočný počet pracovníkov zboru k 31. decembru 2011 bol ešte vyšší, a to na úrovni 4 451 príslušníkov zboru a 764 zamestnancov zboru. Priemerný vek príslušníka zboru k 31. decembru 2011 je 36,3 rokov, priemerná dĺžka služby 9 rokov.
V roku 2011 ukončilo služobných pomer spolu 224 príslušníkov zboru a 68 zamestnancov zboru.
Zbor v roku 2011 zaevidoval 5 786 žiadostí o prijatie do služobného (pracovného) pomeru. Z toho počtu bolo prijatých do služobného pomeru 254 uchádzačov a 87 uchádzačov do pracovného pomeru.

Sociálne zabezpečenie

Sociálne zabezpečenie, rovnako ako výkon štátnej služby, patrí medzi základné povinnosti každého väzenského systému. Táto povinnosť vyplýva zo základných medzinárodných a vnútroštátnych právnych noriem. Systém sociálneho zabezpečenia príslušníkov upravuje zákon o sociálnom zabezpečení, ktorý osobitným spôsobom zohľadňuje odlišnosti výkonu štátnej služby v zbore, súvisiacej s vysokou fyzickou zdatnosťou, psychickou odolnosťou, ako aj osobitné požiadavky kladené na dobrý zdravotný stav a intelektuálnu primeranosť s cieľom adekvátne kryť ich riziká v oblasti nemocenského zabezpečenia, úrazového zabezpečenia, regresného konania, výsluhového zabezpečenia a služieb sociálneho zabezpečenia. Zákon o sociálnom zabezpečení ďalej upravuje osobitné sociálne zabezpečenie, jeho organizáciu, riadenie a rozhodovanie.
Pri príprave návrhu novelizácie zákona o sociálnom zabezpečení v oblasti sociálneho zabezpečenia Útvar sociálneho zabezpečenia zboru (ďalej len „útvar“) efektívne spolupracoval s ostatnými ozbrojenými a bezpečnostnými zbormi v snahách zabezpečujúcich zachovanie osobitných podmienok výkonu štátnej služby v zbore v rozsahu podľa zákona.

Útvar plnil v roku 2011 najmä tieto úlohy:
•	Priebežne bola vedená „kmeňová kniha“, t. j. všetky údaje počas výkonu štátnej služby príslušníka potrebné pre priznávanie dávok podľa zákona (napr. odchodné, úmrtné, výsluhový dôchodok, invalidný výsluhový dôchodok, výsluhový príspevok) a zápočty rokov príslušníkov zboru, ktorí ukončili služobný pomer. V tejto súvislosti uvádzame, že od 1. januára 2011 do 31. decembra 2011 bolo uvoľnených 182 príslušníkov, z toho 151 príslušníkov s odchodovými nárokmi.
•	K 31. decembru 2011 bolo vyplácaných 3 692 opakujúcich sa dávok výsluhového zabezpečenia a sociálneho poistenia v sume 2 158 046,42,- €, z toho 3 119 výsluhových dôchodkov v priemernej výške 638,- €.
•	Od 1. januára 2011 bola vykonaná valorizácia dôchodkových dávok o 1,8 % podľa zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“). Súčasne bol vyplatený i vianočný príspevok tým poberateľom, ktorí naň splnili nárok.

•	Od 1. júla 2011 bola vykonaná valorizácia dávok výsluhového zabezpečenia o 2,1 % podľa zákona o sociálnom zabezpečení. Súčasne bola vykonaná i druhá valorizácia dávok výsluhového zabezpečenia, ktoré boli priznané pred účinnosťou zákona.

•	Útvar spravoval a pravidelne mesačne porovnával analytickú evidenciu príjmy a výdavky osobitného účtu s účtovnou evidenciou, ktorú podľa organizačného poriadku Generálneho riaditeľstva zboru zabezpečuje a vedie odbor ekonomiky.

•	Útvar je v zmysle zákona o sociálnom zabezpečení správcom osobitného účtu. Návrh rozpočtu osobitného účtu na rok 2011 so schodkom – 7 736 998,- €, útvar spracoval v súlade s § 93 až 96 zákona o sociálnom zabezpečení. Osobitný účet zboru bol k 31. decembru 2011 dotovaný vo výške 8 094 898,95 €.

•	V zmysle § 285 zákona o sociálnom poistení boli mesačne zúčtované s Ministerstvom práce, sociálnych vecí a rodiny Slovenskej republiky finančné prostriedky poskytované na financovanie niektorých dávok sociálneho zabezpečenia (dôchodok manželky, zvýšenie dôchodku z dôvodu jediného zdroja príjmu, zvýšenie dôchodku pre bezvládnosť, zvýšenie dôchodku z dôvodu účasti v odboji a rehabilitácii, vianočný príspevok), ktoré v zmysle dohody uzatvorenej medzi Ministerstvom práce, sociálnych vecí a rodiny Slovenskej republiky a Ministerstvom spravodlivosti Slovenskej republiky uhrádza štát.

•	Pracovníci úseku dávok výsluhového zabezpečenia útvaru v sledovanom období pripravovali stanoviská k odvolaniam pre komisiu ministra spravodlivosti k vydaným rozhodnutiam o priznaní dávok výsluhového zabezpečenia, ako aj stanoviská k sťažnostiam poberateľov dávok. V odvolacom konaní bolo zrušené jedno rozhodnutie útvaru a vec bola vrátená na nové rozhodnutie. V prípade sťažností bolo konštatované, že útvar postupoval v súlade so zákonom.

•	Štvrťročne spracovávali pracovníci úseku dávok výsluhového zabezpečenia daňové prehľady za rok 2011. Vykonali i ročné zúčtovanie dane podľa zákona 
č. 595/2003 Z. z. o dani z príjmov v znení neskorších predpisov za rok 2010.

•	Pracovníci úseku dávok výsluhového zabezpečenia spracovávali mesačne podklady pre Úrad pre dohľad nad zdravotnou starostlivosťou.

•	Útvar zabezpečoval poskytovanie rekreácií podľa zákona o sociálnom zabezpečení, ako aj poskytovanie rehabilitácií podľa zákona o štátnej službe.

•	Rekreačných pobytov v strediskách zboru v Kováčovej a v Omšení sa v roku 2011 zúčastnilo 3 029 osôb, z toho v Kováčovej 2 009 osôb, v Omšení 1 020 osôb. Z celkového počtu 1 183 poukazov, určených na rodinné rekreácie v strediskách zboru v Kováčovej, v Omšení a v Bukovci zostalo (napriek ich redistribúcii) nevyužitých 361 poukazov.

•	V roku 2011 sa pokračovalo v poskytovaní výmenných zahraničných rekreácií v Poľskej republike a Českej republike. Výmenných rekreácií sa zo Slovenska v zahraničí zúčastnilo celkom 62 osôb, z partnerských krajín sa v strediskách zboru zúčastnilo 65 osôb.

•	Naďalej pretrváva záujem o detské letné rekreácie v strediskách zboru. Počas ich organizovania sa v stredisku Santovka v piatich turnusoch rekreovalo 218 detí zo Slovenska a 24 detí z Poľska. V poľskom Sulejowe sa rekreovalo 23 detí.

•	V priebehu roka 2011 sa v strediskách zboru rehabilitovalo 1 060 príslušníkov zboru, z toho formou aktívneho odpočinku 907 príslušníkov a formou liečebno-preventívnej rehabilitácie 153 príslušníkov. Formou výkonu prác sa rehabilitovalo 1 415 príslušníkov.

•	Z celkového počtu 170 žiadostí o pridelenie kúpeľnej starostlivosti bolo komisiou pridelených 103 poukazov, z toho z prostriedkov verejného zdravotného poistenia 67 návrhov. V stredisku zboru v Omšení kúpeľnú starostlivosť absolvovalo 74 osôb.

•	Spracoval návrh Plánu akcií zboru a využitia stredísk zboru a návrh rozdeľovania rehabilitácií a rekreácií na príslušný kalendárny rok.

•	Pripravil návrh dohôd o výmenných rekreáciách so zahraničnými partnermi Poľskou republikou a Českou republikou, v spolupráci so strediskami zboru sa podieľal sa na ich realizácii.

•	V spolupráci s odborom zdravotnej starostlivosti zabezpečil poskytovanie kúpeľnej starostlivosti.

•	Metodicky riadil a kontroloval agendu úrazového zabezpečenia a regresov.

•	Zabezpečoval metodiku a kontrolu toku úhrad a poplatkov za rekreácie od účastníkov rekreácií, ako aj realizáciu doplatku rozdielu z osobitného účtu strediskám zboru.

•	Koordinoval, metodicky riadil a kontroloval činnosť stredísk zboru tak, aby sa priebežne plnil „Plán akcií ZVJS a kalendárny plán využitia stredísk ZVJS na rok 2011“.

•	V roku 2011 pracovníci útvaru vykonali 4 tematické kontroly výkonu úrazového zabezpečenia, financovania osobitného účtu a poskytovania služieb podľa zákona v ÚVTOS Dubnica nad Váhom, ÚVTOS Košice-Šaca, ÚVTOS a ÚVV Levoča, ÚVTOS pre mladistvých Sučany a tri kontroly priebehu detských rekreácií v Školiacom stredisku Santovka. Počas kontrol neboli zistené závažné nedostatky. Možno preto konštatovať, že ustanovenia zákona o sociálnom zabezpečení sa v praxi služobných úradov dodržujú.

Vzdelávanie príslušníkov a zamestnancov zboru

V roku 2011 zabezpečoval Inštitút vzdelávania zboru (ďalej len „inštitút vzdelávania“) vzdelávanie príslušníkov a zamestnancov zboru v súlade s Aktualizovanou koncepciou vzdelávania príslušníkov Zboru väzenskej a justičnej stráže a zamestnancov Zboru väzenskej a justičnej stráže na roky 2004 – 2015 (ďalej len „aktualizovaná koncepcia vzdelávania“), Plánom akcií zboru na rok 2011 a požiadavkami Generálneho riaditeľstva zboru a ústavov na zaradenie príslušníkov zboru a zamestnancov zboru do jednotlivých vzdelávacích aktivít zboru.
V súvislosti so vzdelávaním príslušníkov zboru a zamestnancov zboru bola v roku 2011 spracovaná a schválená nová Koncepcia vzdelávania a rozvoja pracovníkov zboru na roky 2011 až 2020.
Vo vzdelávaní príslušníkov zboru a zamestnancov zboru bola prioritná pozornosť venovaná základnému výcviku, odbornému vzdelávaniu príslušníkov zboru za účelom splnenia kvalifikačnej požiadavky policajného vzdelania v zmysle zákona o štátnej službe, základnému a špecializovanému odbornému vzdelávaniu, prehlbovaniu vzdelania formou vzdelávacích aktivít špecializačného vzdelávania príslušníkov zboru, odbornému vzdelávaniu zamestnancov zboru a iným vzdelávacím aktivitám v rámci celoživotného vzdelávania príslušníkov zboru a zamestnancov zboru.
V nadväznosti na uvedené dokumenty a požiadavky ústavov bol spracovaný Plán vzdelávacích aktivít inštitútu vzdelávania na rok 2011, na základe ktorého boli v roku 2011 zrealizované nasledovné vzdelávacie aktivity:
A.	ZÁKLADNÝ VÝCVIK
V roku 2011 bolo zrealizovaných 6 behov základných výcvikov, ktoré spolu absolvovalo 254 frekventantov, t. j. o 30 frekventantov viac ako v roku 2010. Všetky behy sa uskutočnili v Školiacom stredisku zboru Santovka.

B.	ODBORNÉ VZDELÁVANIE PRÍSLUŠNÍKOV ZBORU
1.	Základné odborné vzdelávanie (ďalej len „ZOV“)
V roku 2011 sa uskutočnilo 5 behov ZOV s celkovým počtom 344 frekventantov, t. j. o 56 frekventantov viac ako v roku 2010. Z celkového počtu frekventantov absolvujúcich ZOV 2 frekventanti na záverečných skúškach neprospeli, pričom im nebola riaditeľom ústavu povolená opravná skúška, na základe čoho bol s nimi ukončený služobný pomer a 1 frekventant na opravnej skúške prospel s vyznamenaním.
Vzdelávací program ZOV bol v máji 2011 aktualizovaný v zmysle úlohy č. 5 zo 4. zasadnutia Kolégia generálneho riaditeľa zboru v roku 2011, na základe odporúčaní Výboru CPT z poslednej návštevy Slovenskej republiky: „Slovenské úrady majú vykonať opatrenia na zaistenie adekvátnej zdravotnej starostlivosti pre odsúdených na oddiele s bezpečnostným režimom v ÚVTOS a ÚVV Leopoldov. Uvedené opatrenia majú zahŕňať základné školenie personálu pracujúceho na oddiele s bezpečnostným režimom o relevantných otázkach duševného zdravia; zvýšený dozor personálu nad odsúdenými; úpravu ciel, v ktorých sú ubytovaní duševne chorí odsúdení tak, aby sa znížilo riziko sebapoškodzovania.“

2.	Špecializované odborné vzdelávanie (ďalej len „ŠOV“)
V roku 2011 sa uskutočnilo 5 behov ŠOV s celkovým počtom 239 frekventantov, t. j. o 21 frekventantov menej ako v roku 2010.
V auguste 2011 bol taktiež uvedený do platnosti aktualizovaný vzdelávací program ŠOV, ktorý bol v zmysle odporúčaní Výboru CPT doplnený v rámci predmetu Penológia o tému „Praktická aplikácia špecifických spôsobov zaobchádzania s cieľom znížiť riziko sebapoškodenia u odsúdených so sklonmi k sebevraždám a s duševne chorými odsúdenými“.

C.	ŠPECIALIZAČNÉ VZDELÁVANIE PRÍSLUŠNÍKOV ZBORU
Špecializačné vzdelávanie bolo určené na prehlbovanie kvalifikácie prostredníctvom systematického odborného vzdelávania príslušníka zboru. Účelom špecializačného vzdelávania bolo priebežné udržiavanie, obnovovanie, zdokonaľovanie a dopĺňanie vedomostí, zručností, schopností a návykov potrebných na výkon štátnej služby.

V roku 2011 inštitút vzdelávania realizoval v rámci špecializačného vzdelávania nasledovné vzdelávacie aktivity:

1. 	Odborný kurz justičnej stráže
V roku 2011 bol realizovaný 1 beh odborného kurzu justičnej stráže s celkovým počtom 24 frekventantov, v porovnaní s rokom 2010 o 11 frekventantov vyškolených menej.

2. 	Odborný kurz psovodov pre výcvik všestranných služobných psov (ďalej len „odborný kurz psovodov“)
V roku 2011 boli zrealizované 2 behy odborného kurzu psovodov s celkovým počtom 10 frekventantov, v porovnaní s rokom 2010 o 2 frekventantov menej. Organizačne a lektorsky bol odborný kurz psovodov realizovaný v Kynologickom stredisku zboru Leopoldov.

3. 	Odborný kurz vedúcich zmien
V roku 2011 bol realizovaný 1 beh odborného kurzu vedúcich zmien s celkovým počtom 19 frekventantov, v porovnaní s rokom 2010 o 28 frekventantov menej.

4. 	Odborný kurz referentov režimu
V roku 2011 boli zrealizované 2 behy odborného kurzu referentov režimu s celkovým počtom 37 frekventantov, v porovnaní s rokom 2010 o 15 frekventantov menej.

5. 	Sociálno-psychologický výcvik (ďalej len „SPV“)
V roku 2011 boli realizované 2 behy SPV s celkovým počtom 57 frekventantov, t. j. o 31 frekventantov viac ako v roku 2011. Organizačne bol SPV zabezpečovaný inštitútom vzdelávania v štyroch 1-týždňových sústredeniach organizovaných v Školiacom stredisku zboru Santovka. Lektorsky bola táto vzdelávacia aktivita zabezpečovaná lektormi inštitútu vzdelávania v kombinácii s externými lektormi z ústavov zboru schválenými generálnym riaditeľom zboru.

6. 	Nácvik sociálno-komunikačných zručností pre vedúcich úsekov justičnej stráže, vedúcich odborných referentov justičnej stráže a vedúcich strážnych na úseku justičnej stráže (ďalej len „NSKZ JS“).
Tento druh vzdelávania bol zahrnutý do Plánu vzdelávacích aktivít inštitútu vzdelávania v roku 2011 na základe úlohy vyplývajúcej zo zasadnutia 3. kolégia generálneho riaditeľa zboru konaného 15. marca 2011, zabezpečiť pre vybraných príslušníkov zboru zaradených na úseku justičnej stráže nácvik sociálno-komunikačných zručností.

V 2. polroku 2011 sa konali tri 1-týždňové sústredenia, 2 z nich v Rekreačnom stredisku zboru Bukovec a 1 v Školiacom stredisku zboru Santovka. Lektorsky boli tieto aktivity zabezpečované lektormi inštitútu vzdelávania a externými lektormi z vybraných ústavov zboru. Vo všetkých troch sústredeniach absolvovalo túto vzdelávaciu aktivitu 77 frekventantov.
Zo vzdelávacích aktivít špecializačného vzdelávania v roku 2011 nebol organizovaný odborný kurz preventívno-bezpečnostnej služby, z dôvodu nízkeho počtu príslušníkov zboru na zaradenie do tejto vzdelávacej aktivity požadovaného zo strany ústavov zboru.
V rámci špecializačného vzdelávania v roku 2011 inštitút vzdelávania vyškolil spolu 224 frekventantov, v porovnaní s rokom 2010 o 52 frekventantov vyškolených viac.

	D.	ODBORNÉ VZDELÁVANIE ZAMESTNANCOV ZBORU

V roku 2011 boli realizované 2 behy odborného vzdelávania zamestnancov zboru s celkovým počtom 45 frekventantov.
Celkovo bolo inštitútom vzdelávania v roku 2011 vyškolených 1 106 príslušníkov zboru a zamestnancov zboru, v porovnaní s rokom 2010 o 105 frekventantov vyškolených viac. Z celkového počtu 1 106 vyškolených príslušníkov zboru a zamestnancov zboru, 23 % z nich absolvovalo základný výcvik, t. j. o 11 % menej ako v roku 2010, 53 % odborné vzdelávanie príslušníkov zboru (ZOV, ŠOV), t. j. o 1 % viac ako v roku 2010, 20 % špecializačné vzdelávanie, t. j. o 10 % viac ako v roku 2010 a 4 % odborné vzdelávanie zamestnancov zboru, t. j. rovnaké percento ako v roku 2010. Nárast počtu vyškolených v rámci špecializačného vzdelávania v porovnaní s rokom 2010 bol z dôvodu zvýšených požiadaviek ústavov na zaradenie do sociálno-psychologického výcviku a realizovanie novej vzdelávacej aktivity nácviku sociálno-komunikačných zručností pre príslušníkov justičnej stráže. Základný výcvik spolu s odborným vzdelávaním príslušníkov zboru tvoril 76 % vzdelávacích aktivít realizovaných v roku 2011. Z uvedeného vyplýva, že hlavným cieľom vzdelávania v roku 2011 bolo vyškolenie novoprijatých príslušníkov a splnenie zákonom stanovenej kvalifikačnej požiadavky odborného vzdelania.

Duchovná služba

V hodnotenom období od 1. januára 2011 do 31. decembra 2011 pre poskytovanie katolíckej duchovnej služby boli vytvorené tabuľkové miesta väzenského kaplána v 18 ústavoch. V ÚVV Bratislava, kde od 1. augusta 2011 nebolo obsadené miesto väzenského kaplána, zabezpečovali poskytovanie katolíckej duchovnej služby vikár spoločne so zástupcom vikára.
Nepravidelnú katolícku duchovnú službu vykonávali aj členovia Katolíckej väzenskej dobrovoľnej služby. Pokračovala spolupráca s Katolíckou charitou OS a OZ SR a občianskym združením Ain Karim, vďaka ktorej bolo aj v tomto období zabezpečované vhodné oblečenie pre viacerých prepustených z výkonu väzby a výkonu trestu odňatia slobody, ako aj ponúknutá možnosť ubytovania a zamestnania.
Obvinení a odsúdení pod vedením väzenských kaplánov pracovali v krúžkoch, kde pripravovali akadémie, divadelné predstavenia a koncerty, ktoré v priebehu roka predstavili odsúdeným. V priestoroch Katedrály Ordinariátu OS a OZ SR v Bratislave bola uskutočnená výstava obrazov odsúdených s názvom „Umenie z väzenia“.
Do vyučujúceho procesu v inštitúte vzdelávania sa prednáškami o duchovnej službe zapojil aj väzenský dekan z ÚVV Nitra. Okrem prednášok pre frekventantov ponúkal aj možnosť návštevy historickej knižnice na Hrade v Nitre a kostolíka v Drážovciach.
V ÚVTOS pre mladistvých Sučany sa 29. januára 2011 uskutočnilo stretnutie vedenia ústavu, generálneho riaditeľa zboru, apoštolského nuncia na Slovensku Mons. Mária Giordana a ordinára Ozbrojených síl a ozbrojených zborov Slovenskej republiky. Väzenský kaplán spoločne s odsúdenými mladistvými pripravil pre túto príležitosť aj krátke hudobno-divadelné pásmo.
Do celoslovenskej akcie putovania relikvie svätého Cyrila po katolíckych diecézach sa v mesiaci marec zapojili aj ÚVV Bratislava, ÚVTOS Hrnčiarovce nad Parnou, ÚVV a ÚVTOS Košice, ÚVTOS Košice-Šaca, ÚVTOS Želiezovce, ÚVV Nitra a ÚVTOS Nitra-Chrenová.
Pre príslušníkov a zamestnancov sa v tomto období podarilo vďaka úsiliu generálneho riaditeľa uskutočniť aj púť do Lúrd a Ríma. Účastníci sa na púti zúčastnili v rámci čerpania dovolenky alebo náhradného voľna. Príslušníci počas púte preukázali svoj profesionálny prístup na medzinárodnej úrovni aj nezištným poskytnutím pomoci vedúcej k záchrane života jednému účastníkovi púte z iného štátu.
Úrad ekumenickej pastoračnej služby Generálneho riaditeľstva zboru (ďalej len „Úrad“) svoju činnosť v rezorte vykonáva na základe Zmluvy medzi Slovenskou republikou a registrovanými cirkvami a náboženskými spoločnosťami pod č. 250/2002, a z nej vyplývajúcej Dohody pod č. 270/2005 Z. z. medzi Slovenskou republikou a registrovanými cirkvami a náboženskými spoločnosťami o výkone pastoračnej služby ich veriacim v ozbrojených silách a ozbrojených zboroch Slovenskej republiky, ako aj Štatútom Ústredia ekumenickej pastoračnej služby (ďalej len „Ústredie“).
V hodnotenom období pastoračnú službu poskytoval starší duchovný a dvaja väzenskí pastori. V ÚVV a ÚVTOS Košice došlo k výmene väzenských pastorov.
Úrad získal v roku 2011 pre rozvoj pastoračnej služby ďalšie funkčné miesto väzenského pastora v ÚVV Banská Bystrica, ktoré však v roku 2011 nebolo personálne obsadené. Požiadavka na ďalšie funkčné miesto bola vznesená z dôvodu veľkého počtu ústavov, ktoré väzenský pastor v oblasti stredného Slovenska pastoračne zabezpečoval.
Jednou z hlavných úloh ekumenickej pastoračnej služby v zbore je poskytovanie duchovných služieb. Duchovné služby v zbore sú poskytované podľa legislatívnych noriem a umožňujú väzneným osobám na základe dobrovoľnosti zúčastňovať sa náboženských aktivít individuálnou alebo skupinovou formou v rámci možností ústavu. Stali sa každodennou súčasťou penitenciárnej starostlivosti.
V centre pastoračnej služby stojí človek – klient –, ktorý z rôznych príčin čelí realite života. Snahou väzenských pastorov je viesť ľudí k osobnej viere, k akceptácii kresťanských duchovných princípov cez poznanie Božieho Slova. Človek má možnosť osobne spoznať Boha, prijať Božiu milosť, zakúsiť Božiu lásku a v pokání nájsť Božie odpustenie a zmierenie s Bohom a ľuďmi cez vieru v Pána Ježiša Krista. Duchovné služby v ústavoch majú preto pastoračný a misijný charakter. Viaceré kresťanské cirkvi sa na týchto službách podieľajú, preto sú rôznorodé - ekumenické.
Cieľ pastoračnej služby je zameraný na zmenu hodnôt, prekonávanie kriminálnej minulosti a skvalitnenie medziľudských vzťahov obvinených a odsúdených osôb.
V spolupráci so združením The Gideons International a ďalšími kresťanskými inštitúciami sme získavali Biblie - Nové Zmluvy, knihy a časopisy pre výkon pastoračnej služby v zbore. Na základe požiadaviek väzenskí pastori vydávali stanoviská riaditeľom ústavov pre vstup zástupcov registrovaných cirkví, náboženských spoločností a občianskych združení.
Väzenskí pastori v duchovných službách zboru sa zúčastňovali odborných zhromaždení, konferencií, odborných porád, duchovných cvičení a seminárov. Konali sa v súlade s plánom činnosti Ústredia na rok 2011, ako aj s plánom duchovných aktivít cirkvi, ktorá duchovného do pastoračnej služby vyslala. Je to cesta pre vzdelávanie a zvyšovanie odbornej úrovne duchovných v službe. Zároveň sa poskytuje pastoračná služba duchovným.
Úrad spolupracoval s Ústredím vo viacerých oblastiach spoločnej činnosti. Duchovní Ústredia sa podieľali na príprave slávnostnej inštalácie generálneho duchovného Ústredia pplk. Mgr. Miroslava Táborského dňa 23. marca 2011, ktorý nastúpil do úradu od 1. januára 2011. Súčasťou inštalácie bola aj slávnostná akadémia pri príležitosti 5. výročia pôsobenia Ústredia v OS a OZ SR.
Starší duchovný Úradu sa vo dňoch 27. júna do 4. júla 2011 zúčastnil medzinárodnej konferencie spolupracovníkov pôsobiacich vo väzenstve v Toronte. Organizačnú prípravu zabezpečil Prison Fellowship International. Cieľom konferencie bola výmena skúseností a povzbudenie pre delegátov zo 127 krajín sveta k ďalšej duchovnej službe ľuďom vo väzení, prinášať im nádej, odpustenie, zmierenie a priateľstvo cez evanjelium Pána Ježiša Krista.
Pastoračne sme pôsobili aj medzi príslušníkmi zboru, a to formou individuálnych rozhovorov pri spoločných stretnutiach a vo voľnom čase. Spoznávali sme sa a nadväzovali sme priateľstvá. Duchovní sa zúčastňovali porád, aktívov a ďalších služobných a spoločenských stretnutí.
Detského biblického tábora pre deti príslušníkov ozbrojených zborov sa v dňoch od 8. júla do 17. júla 2011 v Chorvátsku, na ostrove Hvar – Starý Grad zúčastnilo 5 detí z rodín príslušníkov zboru.